Z bratislavskej dopravy nemôžu vylúčiť neprispôsobivého cestujúceho

Môžu ho len vyzvať, aby opustil vozidlo mestskej hromadnej dopravy.

BRATISLAVA. Zamestnanci Dopravného podniku Bratislava (DPB) nemôžu z vozidla mestskej hromadnej dopravy (MHD) vylúčiť neprispôsobivého cestujúceho, môžu ho len vyzvať, aby opustili vozidlo. Uviedla to hovorkyňa DPB Adriana Volfová. Týka sa to napríklad ľudí, ktorí sú opití alebo majú špinavý odev. Ak títo ľudia ostatných cestujúcich vyrušujú, majú právo vyzvať ich, aby z dopravného prostriedku odišli. "Zároveň sa môžu s takýmito problémami obrátiť na vodiča, prípadne revízora, ak sa teda vo vozidle nachádza," dodala Volfová s tým, že ak to oslovení cestujúci nerešpektujú, privolajú policajnú hliadku, ktorá už má právo vykázať ich z vozidla. "Je to dlhodobý problém legislatívy, s ktorým nebojujeme len my, ale aj mnohé ďalšie dopravné podniky, nielen na Slovensku ale aj v Čechách," spomenula hovorkyňa. DPB na svojej oficiálnej stránke v sekcii Podnety pripomína, že cestujúca verejnosť sa veľakrát sťažuje na nepríjemnosti, ktoré spôsobuje preprava niektorých bezdomovcov vo vozidlách MHD. "Bratislavský dopravca sa snaží túto problematiku riešiť, nemá však kompetencie na to, aby mohol zasiahnuť," uvádza podnik. "Ak by však pri každom prípade cestujúceho bezdomovca privolali políciu, narušilo by to plynulosť cestnej premávky," dodali. Dopravný podnik vo svojom stanovisku tvrdí, že okrem kontrol, v spolupráci s mestskou políciou organizujú aj akcie, ktoré sa zameriavajú na ľudí bez domova vo vozidlách MHD. "Pracovníci prepravnej kontroly prioritne kontrolujú vybrané spoje MHD, hlavne v dopoludňajších a popoludňajších hodinách, keď sa väčšinou títo neprispôsobiví cestujúci vo vozidlách zdržiavajú," pripomína DPB s tým, že každý takýto cestujúci je povinný pri kontrole preukázať sa platným cestovným lístkom.


Pltníci zo Strečna doplatili na sanáciu hradného brala. Prišli o polovicu zákazníkov

Okolo skál Margita a Besná previezli pltníci asi 3500 ľudí, čiže o polovicu menej ako rok predtým.

STREČNO. Sanácia brala pod hradom Strečno výrazne ovplyvnila uplynulú sezónu strečnianskych pltníkov, ktorí po sedemkilometrovom úseku Váhu okolo skál Margita a Besná previezli asi 3500 ľudí, čiže o polovicu menej ako rok predtým. Po otvorení tohtoročnej sezóny na pltisku Bariérová to v piatok povedal Pavol Albrecht z Prvej pltníckej a raftingovej spoločnosti. "Predpokladáme, že nová sezóna bude lepšia ako vlaňajšia. Všetko závisí od toho, ako sa bude vyvíjať situácia s hradným bralom. Pretože, pokiaľ sme informovaní, monitoring tam nie je urobený na sto percent. Znova by tu mohlo dôjsť k dopravným uzáverám. A tým pádom by sme opäť mohli byť na úrovni vlaňajška. Pokiaľ sa ale nič takéto nestane, predpokladáme, že ľudia k nám chodiť budú a v tejto sezóne sa vrátime na úrovne, ktoré sme hodnotili ako relatívne úspešné," povedal Albrecht. "Začínali sme s desiatimi pltníkmi. Boli to prakticky tí, ktorí zakladali spoločnosť, respektíve ich rodinní príslušníci. Dnes máme cez tridsať pltníkov. Každý chlapec, ktorý by mal záujem, má u nás dvere otvorené. Nech sa príde pozrieť a uvidí, že je to zaujímavá činnosť. Možno ho to osloví, budeme mať viac pltníkov a viac ľudí bude vedieť o histórii Strečna," podotkol Albrecht. Prvým oficiálnym strečnianskym pltníkom po obnovení tradície bol Vladimír Melo. "Plte sú oproti pôvodným iné hlavne kvôli bezpečnosti. Keď sme pred dvadsiatimi rokmi prvýkrát postavili plť podľa našej predstavy, zistili sme, čo všetko je potrebné, aby ľudia mohli pohodlne a bezpečne sedieť. To je veľmi dôležité. Práve lavičky, ktoré sú tam, zabezpečujú, aby mali zákazníci pokoj na obzeranie krásnej prírody a mohli pohodlne počúvať výklad pltníkov," uviedol Melo. Na plti s kapacitou dvanásť ľudí udáva smer jazdy pltník predník a pltník zadník ho dorovnáva. "Je teoreticky voľnejší a podáva výklad o celom splavovanom úseku. Plavba trvá zhruba 50 minút najkrajšími úsekmi Strečnianskeho prielomu. Začíname na pltisku Bariérová, zanedlho nás čakajú bájne Besná a Margita, prídu hrady starý, nový a veľa prírodných aj technických zaujímavostí. Cieľ je v mieste, kde ústi kompa pod hradom. A potom môžu ľudia navštíviť ďalšie atrakcie Strečna - národnú kultúrnu pamiatku hrad Strečno, monument francúzskych partizánov a najnovšie aj rozhľadňu," doplnil Albrecht.


Pre stavbu R7 budú v doprave ďalšie obmedzenia

Na Slovnaftskej ulici cez víkend uzavrú dva jazdné pruhy.

BRATISLAVA. Pre výstavbu rýchlostnej cesty R7 budú v meste v najbližších dňoch ďalšie čiastočné dopravné obmedzenia. Hlavný zhotoviteľ stavby diaľnice D4 a R7 v hlavnom meste a jeho okolí, D4R7 Construction, s. r. o., informoval, že cez víkend 23. a 24. februára uzavrú dva jazdné pruhy na Slovnaftskej ulici. "Doprava bude vedená v jednom jazdnom pruhu riadená prenosným dopravným značením. Dôvodom čiastočnej uzávierky je prekládka horúcovodu," oznámil zhotoviteľ na svojom portáli. "Z toho istého dôvodu bude od pondelka 25. februára čiastočná uzávierka jedného jazdného pruhu na Slovnaftskej ulici v smere na Podunajské Biskupice (v oblasti objektu Pannonia v dĺžke približne 50 metrov)," dodala spoločnosť D4R7 Construction. Pre výstavbu napojenia R7 na Bajkalskú ulicu a na diaľnicu D1 sú už od 15. februára uzavreté prejazdy okružnou križovatkou Prievoz (rondel), aj zjazdy z úseku D1 na Prístavnom moste na Slovnaftskú a Prístavnú ulicu. Táto uzávierka je plánovaná do 31. augusta. Dotknuté dopravné prúdy boli presmerované na Gagarinovu, resp. na Bajkalskú ulicu. Na ceste III. triedy medzi obcami Blatná na Ostrove a Macov (okres Dunajská Streda) je pre výstavbu R7 úplná uzávierka od 18. februára. Blízka cesta III. triedy Blatná na Ostrove - Lehnice je prejazdná. Zjazdová vetva D1 z Prístavného mosta na Bajkalskú ulicu je čiastočne uzavretá už od 14. januára a podľa aktualizovaných informácií Národnej diaľničnej spoločnosti, a. s., by mala táto uzávera trvať až do 31. decembra 2019. Obchádzka nie je potrebná, keďže doprava je vedená vo voľnom jazdnom pruhu. Diaľnica D4 pri Bratislave v smere staničenia vpravo (v križovatke Jarovce v smere z Rakúska) a vetva D2 k D4 v smere staničenia vľavo sú čiastočne uzavreté od 14. januára do 31. mája. "Dôvodom je realizácia preložky kanalizácie a výstavba nového diaľničného mosta v tomto úseku," uviedla NDS.


DOBRÉ RÁNODobré ráno: Nechal sa chytiť revízorom a nezaplatil, aby videl, čo sa stane

Mal električenku. Ale skúšal, čo sa stane, ak sa nepriznáte revízorovi a nezaplatíte pokutu.

Väčšina ľudí chce mať od úradov najmä pokoj. Lenže Adam Valček sa v MHD nechá radšej prichytiť revízorom. Aj keď má električenku, namiesto zaplatenia päťeurového manipulačného poplatku si nechá vystaviť sedemdesiateurovú pokutu. Nezaplatí ju a teší sa na prípis od exekútorov, aby mohol sledovať, čo sa s jeho pokutou deje. O výsledku sa s ním rozprával Peter Tkačenko. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Organizátori zhromaždení Za slušné Slovensko požadujú, aby nový minister vnútra nebol nominantom strany Smer. Tvrdia, že ak sa má komplexne obnoviť dôvera ľudí v štátne inštitúcie, je táto požiadavka oprávnená. Občianska iniciatíva tiež žiadala premiéra o stretnutie, aby spoločne diskutovali o aktuálnych spoločenských témach. Pellegrini sa s nimi podľa nich môže stretnúť najskôr 10. mája, čo sa zástupcom iniciatívy zdá príliš neskoro. Premiér Peter Pellegrini chce na ministerstve vnútra človeka, ktorý ho bude schopný viesť okamžite. „Po experimente s externým krízovým manažérom, ktorý nám nevyšiel, budem preferovať človeka, ktorý od prvého dňa môže okamžite riadiť ministerstvo,“ citovala ho Tlačová agentúra Slovenskej republiky. Aktivista a vysokoškolský pedagóg Eduard Chmelár oznámil, že bude kandidovať na prezidenta. Jeho prvou úlohou bude zozbierať pätnásťtisíc podpisov občanov, ktoré ako občiansky kandidát potrebuje. Deficit verejných financií na Slovensku v minulom roku dosiahol historicky nízku úroveň. Z jarnej notifikácie Eurostatu vyplýva, že schodok dosiahol len 1,04 percenta HDP, vďaka čomu Slovensko prvýkrát zaznamenalo primárny prebytok. Znamená to, že ak by sme od výdavkov odrátali náklady na obsluhu dlhu, bol by štát v prebytku. Arménsky premiér Serž Sarkisjan odstupuje z čela krajiny. V pondelok oznámil, že ustúpi tlaku verejnosti, ktorá v Jerevane a ďalších mestách už niekoľko dní blokovala ulice. Sarkisjana krajine zaželal mier, harmóniu a logiku. Dostupné na službe Spotify Pre Android: RSS | SoundCloud | Stitcher | Pocket Casts | TuneIn | Podbean Ak máte iPhone (presmeruje vás do aplikácie): Apple podcasty  Amazon Echo (Alexa) - návod >>  | Google Home - návod >>  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Budaj sa vracia do NHL, Los Angeles ho povolalo z farmy

Slovenský gólman bol v minulej sezóne najlepším brankárom AHL.

LOS ANGELES. Slovenský hokejový brankár Peter Budaj sa opäť vrátil do tímu NHL Los Angeles Kings. Dôvodom je zranenie Jonathana Quicka, ktorého vedenie klubu umiestnilo na listinu zranených hráčov. Brankárska jednotka Kings si privodila zranenie tridsať sekúnd pred koncom prvej tretiny v otváracom súboji proti San Jose a prenechala miesto v bránke náhradníkovi Jeffovi Zatkoffovi. Quick utrpel zranenie v dolnej časti tela, lekári však dátum jeho návratu presne nestanovili. Do kolotoča zápasov sa môže vrátiť z týždňa na týždeň. Pre Kings je to v úvode 100. profiligového ročníka ďalšia veľká rana, keďže na Svetovom pohári prišli na dlhšie obdobie aj o Mariána Gáboríka. "Jonathan je špecifický hráč, nenahradíte ho len tak. Nemôžete očakávať, že teraz do bránky príde niekto iný a bude robiť rovnaké veci ako on. Vieme však aj to, že tento post máme obsadený veľmi slušne," povedal kouč LA Darryl Sutter. Pozíciu jednotky od ďalšieho duelu s Philadelphiou prevezme Zatkoff, chrbát mu bude kryť práve Budaj. Ten počas predsezónneho kempu zažil už dve rošády medzi prvým tímom a farmou. Najskôr ho Kings umiestnili na waiver listinu nechránených hráčov, odkiaľ si ho iný profiligový klub nestiahol a slovenský brankár sa vrátil do Ontaria. Následne ho na pár dní ešte raz povolali a v nedeľu poslali späť na farmu. Po štyroch dňoch si znova Slovák sťahoval veci do šatne Kings. "Vydali sme sa touto cestou, kým sa vráti Jonathan. Príde Peter a spoločne so Zatom nám vychytajú niekoľko víťazstiev," povedal pre lakingsinsider.com Sutter. Budajovi vyšla uplynulá sezóna za Ontario v AHL a na jeden zápas sa pozrel späť do NHL. V dueli proti NY Rangers pomohol Kings k víťazstvu 5:4 po predĺžení. Aj vtedy dostal šancu len na základe zranenia Quicka. "Myslím si, že tento rok je v inej situácii. Minulý rok bol neobmedzený hráč a vybojoval si významný post, keď odchytal za Ontario takmer každý jeden zápas. Je to skúsený, osvedčený chlapík," dodal Sutter.


Zomrel zakladateľ Fox News, radil Nixonovi či Bushovi

Ailes vybudoval z Fox News jeden z najvplyvnejších amerických spravodajských programov.

NEW YORK. V Spojených štátoch dnes vo veku 77 rokov zomrel zakladateľ a dlhoročný šéf konzervatívnej televíznej stanice Fox News Roger Ailes. Médiám to oznámila Ailesova manželka Elizabeht. Ailes viedol Fox News, ktorá patrí do mediálneho impéria 21st Century Fox, dvadsať rokov od jej spustenia v roku 1996. Ailes, ktorého si najal mediálny magnát Rupert Murdoch, vybudoval zo stanice Fox News jeden z najvplyvnejších amerických spravodajských programov. Vlani bol však donútený odstúpiť, keď ho niekdajšia moderátorka Gretchen Carlsonová obvinila zo sexuálneho obťažovania. Ailes bol v minulosti poradcom republikánskych prezidentov Richarda Nixona, Ronadla Reagana a Georgea Busha staršieho. V minulom roku médiá špekulovali, že bude radiť aj vtedajšiemu republikánskemu kandidátovi na prezidenta Donaldovi Trumpovi, Trumpov štáb to ale poprel.


Nový projekt má začleniť Rómov na trh práce

Pilotný projekt je určený pre skupinu marginalizovaných Rómov v produktívnom veku.

BRATISLAVA. Rómovia sú ekonomickým potenciálom pre starnúcu Európu. Tak znie hlavné motto iniciatívy Meníme diskurz, meníme prax: RARE - Rómovia ako ľudské zdroje, ktorá ponúka nový pohľad na rómsku komunitu a jej prínos pre miestnu ekonomiku. Do medzinárodného projektu sa zapojilo 21 organizácií z ôsmich krajín strednej a juhovýchodnej Európy. Slovensko zastupujú organizácie ETP Slovensko – Centrum pre udržateľný rozvoj, OZ Ľudia v Tatrách a Centrum spoločenských a psychologických vied SAV, ktorých zástupcovia dnes iniciatívu predstavili na tlačovej konferencii. Šesť krajín dunajského regiónu (Slovensko, Česká republika, Maďarsko, Rumunsko, Bulharsko, Srbsko) spolu s Ukrajinou a Moldavskom získalo z eurofondov viac než dva milióny eur na podporu spolupráce krajín strednej Európy so zameraním na sociálne inovácie. Jedným z cieľov projektu je poukázať na to, že každý občan EÚ môže byť pre spoločnosť prínosom a záleží od spoločnosti, či tým, ktorí vyrástli v rómskych osadách, podá pomocnú ruku. Pilotné projekty sa na Slovensku budú realizovať v okresoch Kežmarok a Lučenec a na košickom sídlisku Luník IX. Projekty sú cielene navrhnuté pre skupinu marginalizovaných Rómov v produktívnom veku, ktorých skúsenosti a zručnosti zhodnotia odborní pracovníci a prostredníctvom aplikácie Flexikarta budú hľadať spôsoby, ako im legálne nájsť uplatnenie na pracovnom trhu. „Tipujem, že sme schopní v každom z troch pilotných miest zahrnúť do projektu asi 50 účastníkov, ktorí by mohli spolu s nami vyvíjať inovatívne nástroje. Nie je to tak, že sme niečo vyvinuli a teraz im to začneme ponúkať, budeme na tom pracovať s nimi,“ vysvetlila Andrea Hagovská z OZ Ľudia v Tatrách a doplnila, že na Slovensku sa projekt začne v septembri. Jeho súčasťou bude i zaškolenie vybraných zamestnancov úradu práce, ktorí budú kompetencie uchádzačov o prácu hodnotiť. Hagovská odhaduje, že okrem 150 členov rómskej komunity sa tento rok do projektu zapojí minimálne 30 odborníkov. Medzi prvé výstupy medzinárodného projektu, ktorý funguje od 1. januára tohto roku, patrí analýza situácie v šiestich krajinách dunajského regiónu, ktorú koordinuje Centrum spoločenských a psychologických vied SAV. Richard Fiľčák z Prognostického ústavu SAV pripomenul, že podobné problémy ako slovenská rómska minorita majú i Rómovia v Maďarsku či Rumunsku. „Ani v časoch ekonomickej konjunktúry nevidíme nejaký veľký nárast zamestnanosti Rómov a aj napriek populárnym teóriám, ktoré paušalizujú celú minoritu, v realite vidíme, že ten potenciál tam je,“ povedal Fiľčák a dodal, že neexistuje dostatok podporných opatrení a projektov, ktoré by pomáhali búrať bariéry. V ďalšej fáze projektu, ktorá potrvá do druhej polovice roka 2019, experti z krajín zapojených do iniciatívy pripravia osem pilotných projektov, ktoré budú viesť k efektívnemu začleneniu Rómov na trh práce. Súčasťou iniciatívy je i návrh na vytvorenie systému hodnotenia, ktorý by monitoroval účinnosť jednotlivých projektov a ich ekonomického prínosu pre verejné financie.


Gašparovič: Slovenská deklarácia rozpad Československa neurýchlila

Bývalý prezident Ivan Gašparovič tvrdí, že v tom čase bolo už viac-menej jasné, že Československo ako spoločný štát skončí.

BRATISLAVA. Schválenie deklarácia o zvrchovanosti Slovenska v roku 1992 v Slovenskej národnej rade (SNR) rozpad spoločného štátu Čechov a Slovákov neurýchlilo. V tej dobe bolo už viac-menej jasné, že Československo ako spoločný štát skončí. ČTK to povedal bývalý slovenský prezident Ivan Gašparovič, ktorý bol pred 25 rokmi predsedom SNR. „Predstavovali sme si oveľa voľnejšiu federáciu, než bola do tej doby. Boli sme si vedomí, že právnu záväznosť táto deklarácia nemala, ale mala svoje opodstatnenie – informovali sme občanov, na akých princípoch bude ústava Slovenskej republiky, ktorú sme v septembri prijali,“ uviedol Gašparovič. Dodal, že Slovensko malo vlastnú ústavu, napriek tomu, že bolo súčasťou federácie. SNR v deklarácii zo 17. júla 1992 okrem iného vyhlásila zvrchovanosť ako základ suverénneho štátu a prihlásila sa k prirodzenému právu slovenského národa na sebaurčenie. V rovnaký deň vtedajší československý prezident Václav Havel ohlásil abdikáciu. „V tej dobe sa rodila aj nová Európa. Záležalo nám na tom, aby sme tej novej Európy, ktorá sa vytvorí, súčasťou,“ uviedol Gašparovič, ktorý bol prezidentom Slovenska v rokoch 2004 až 2014. Tlak na rozdelenie Československa bol podľa Gašparoviča z českej strany nakoniec silnejší. „Mal som dojem, že Česi boli v pozícii, že niečo svoje strácajú. Vzťah toho pochopenia, že sme dva národy, tam nakoniec nebol,“ povedal. Spoločný štát Čechov a Slovákov na konci roku 1992 zanikol. Podľa Gašparoviča sú ale vzťahy medzi oboma krajinami i občanmi teraz lepšie ako v minulosti. „Som veľmi rád, že vzťahy medzi predstaviteľmi oboch štátov sú pozitívne a že si vzájomne dokážeme z hľadiska medzinárodného postavenia pomáhať. Čo ma osobne teší ešte viac je, že vzťahy medzi občanmi sú oveľa priateľskejšie a úprimnejšie, ako boli skôr,“ povedal slovenský exprezident. Rokovania o deklarácii o zvrchovanosti rozdelili slovenskú politickú scénu na dva tábory. Napríklad niekdajší disident Ján Čarnogurský či neskorší slovenský premiér Mikuláš Dzurinda ako poslanci SNR za kresťanských demokratov patrili k menšinovému táboru snemovne, ktorý hlasoval proti deklarácii. „Bolo to tak trochu sklamanie z tých politických strán, ktoré po revolúcii dominovali. Naraz po voľbách v roku 1992 stratili svoje pozície. Vtedy neboli tí, ktorí s deklaráciou a perspektívou Slovenska prídu, a preto naznačovali svoje sklamanie touto formou protestu,“ reagoval Gašparovič na nesúhlas časti poslancov SNR s deklaráciou o zvrchovanosti. Gašparovič v tom čase pôsobil v Hnutí za demokratické Slovensko (HZDS) Vladimíra Mečiara, ktoré v roku 1992 na Slovensku presvedčivo vyhralo voľby. O desať rokov neskôr Gašparovič z HZDS vystúpil.


Zvon udrel 76-krát. Pohrebu Stephena Hawkinga sa zúčastnilo päťsto hostí

Hawkingov popol bude 15. júna uložený vo Westminsterskom opátstve v Londýne.

CAMBRIODGE. Päť stoviek pozvaných smútočných hostí sa v sobotu zišlo v kostole Panny Márie v Cambridge na pohrebe britského fyzika Stephena Hawkinga, ktorý zomrel 14. marca vo veku 76 rokov. Jedným zo smútočných rečníkov bol aj herec Eddie Redmayne, ktorý Hawkinga stvárnil v biografickej filme Teória všetkého z roku 2014, informovala agentúra AP. Medzi smútočnými rečníkmi boli okrem Redmayna tiež Hawkingov syn Robert, britská fyzička a Hawkingova bývalá študentka Fay Dowkerová či astrofyzik Martin Rees. "Jeho meno bude žiť vo vedeckých análoch. Jeho bestsellery rozšírili vesmírne obzory miliónom ľudí a ešte viac ich inšpiroval vzácnym príkladom svojich úspechov napriek ranám osudu," uviedol vo svojej reči Rees. Naposledy sa s uznávaným vedcom do Cambridge prišli rozlúčiť okrem príbuzných napríklad aj gitarista skupiny Queen Brian May, modelka Lily Coleová, podnikateľ a vizionár Elon Musk či dramatik Alan Bennett. V kostole boli tiež všetky tri Hawkingovo deti: Lucy, Timothy a Robert. Zvon cambridgského univerzitného kostola na Hawkingovo počesť odbil sedemdesiatšesťkrát - raz za každý rok jeho života. Na viacerých miestach univerzitného mesta viali počas dňa vlajky na pol žrde. Hoci smútočná ceremónia bola prístupná len pre pozvaných hostí, zhromaždil sa pred kostolom Panny Márie podľa BBC rad ľudí. Po celý deň sa mohli podpísať do kondolenčnej knihy. Hawkingov popol bude 15. júna uložený vo Westminsterskom opátstve v Londýne, a to v blízkosti pozostatkov fyzika Issaca Newtona a prírodovedca Charlesa Darwina. Pochovanie vo Westminsterskom opátstve je podľa agentúry Reuters zriedka využívaným znamením úcty. Naposledy tam bol z vedcov uložení priekopník jadrovej fyziky Ernest Rutherford v roku 1937 a objaviteľ elektrónov Joseph John Thomson v roku 1940. Hawking sa venoval témam vzniku vesmíru, čiernych dier alebo prepojením Einsteinovej všeobecnej teórie relativity s kvantovou mechanikou. Svoje znalosti odovzdával aj širokej verejnosti, vysoko cenená je predovšetkým jeho populárno vedecká publikácia Stručná história času. V 21 rokoch u neho lekári diagnostikovali amyotrofickú laterálnu sklerózu, takže väčšiu časť života strávil na kolieskovom kresle. Kombinácia jeho úspechov na poli vedy s výrazným zdravotným postihnutím urobili z Hawkinga podľa agentúry AP jednu z najznámejších tvárí svetovej vedy.


Trump by mal podpísať nový imigračný výnos. Čakajú ho viaceré zmeny

Nový výnos by už nemal zakazovať na neurčitý čas prijímanie sýrskych utečencov.

WASHINGTON. Americký prezident Donald Trump by mal podľa očakávaní podpísať nový dekrét týkajúci sa imigrácie už v priebehu pondelka. S odvolaním sa na vládnych predstaviteľov o tom v nedeľu informovali viaceré americké médiá. Nový prezidentský výnos bude upravenou verziou dekrétu, ktorý Trump podpísal koncom januára. Vtedajšie nariadenie zakazovalo občanom siedmich prevažne moslimských krajín vstup do USA a pozastavilo americký program prijímania utečencov. Vyvolalo však nejasnosti a miestami chaos pri cestovaní, protesty a napokon ho zablokovali federálne súdy. Biely dom odvtedy pracuje na novej verzii, ktorá nebude právne napadnuteľná. Podpis dokumentu opakovane odložili v snahe lepšie skoordinovať opatrenia s vládnymi inštitúciami, ktoré budú mať na starosti realizáciu. O plánovanom podpísaní výnosu informovali denník Washington Post, spravodajský server Politico i tlačová agentúra AP. Podľa správ nový imigračný dekrét vyradí Irak zo zoznamu krajín, ktorých občania budú mať zakázané cestovať do Spojených štátov, a to dočasne na 90 dní. Na zozname sa tak znova ocitnú Irán, Líbya, Somálsko, Sudán, Sýria a Jemen. Opatrenie sa však už nemá týkať ľudí s dvojakým občianstvom ani s pracovným povolením. Trumpova vláda odôvodňuje zákaz cestovania úsilím nevpustiť do USA teroristov, pokým preskúma systém preverovania utečencov a žiadateľov o víza z určitých častí sveta. Očakávajú sa aj iné zmeny, napríklad objasnenie, že všetky už vydané víza ostanú v platnosti. Podľa zdrojov nový výnos už tiež nebude zakazovať na neurčitý čas prijímanie sýrskych utečencov, na ktorých sa bude spolu so všetkými ostatnými utečencami vzťahovať pozastavenie ich prijímania na obdobie 120 dní. Výnos tiež nemá zahŕňať zmienku o uprednostnení náboženských menšín v krajinách zaradených na čiernu listinu. Kritici obvinili Trumpovu vládu, že takýmto spôsobom chcela pomôcť kresťanom dostať sa do USA a súčasne vylúčiť príchod moslimov.


Kanadský supertalent vybuchol, rozhodcovi takmer vystrelil oko

Slovenských tenistov preverí talentovaný nervák.

BRATISLAVA. Je 5. februára 2017 a v TD Place v Ottawe prebieha rozhodujúci piaty duel daviscupového súboja medzi Kanadou a Veľkou Británou. Domáce farby obhajuje ešte len 17-ročný supertalent Denis Shapovalov. S Britom Kylom Edmundom prehráva 0:2 na sety a v treťom za stavu 1:1 práve poslal loptičku jednoručným bekhendom do autu. Prehral si podanie a v jeho hlave nastáva okamžitý skrat. Frustráciu z diania na dvorci si vyventiluje odpálením loptičky čo najväčšou silou, čo najďalej. Lenže žltý projektil už po pár metroch narazí na nečakanú prekážku. Je ňou ľavé oko empajrového rozhodcu Arnauda Gabasa. Nastáva chvíľa zdesenia, Shapovalov sa chytá za hlavu, rozhodca sa drží za oko. Kanaďan vie, že urobil niečo zlé, francúzsky arbiter cíti obrovskú bolesť. Shapovalov okamžite mieri k empajru, ospravedlňuje sa, ale tuší, že zápas sa preňho skončil. Gabas sa otrasie a vynesie ortieľ. Zápas vyhráva Edmund a do štvrťfinále postupuje Veľká Británia. Pre tínedžera Shapovalova to bol iba tretí daviscupový zápas v kariére. Celá Kanada ho vníma ako nástupcu Miloša Raoniča. Na dvorci pôsobí sebavedomo, fanúšikov si získava herným prejavom i excentrickým správaním. Loptička v oku empajrového rozhodcu je však už príliš. Okamžite reaguje aj Medzinárodná tenisová federácia (ITF). Kanaďanovi naparila pokutu 7000 dolárov. Napokon sa incident z Ottawy stáva prelomovým momentom v kariére Denisa Shapovalova. "Vyrovnať sa s tým bolo pre mňa veľmi náročné. Natrvalo to zostane v mojej hlave. Na druhej strane mi to pomohlo dospieť. Od toho momentu sa cítim na kurte omnoho vyspelejšie. Viem zostať pokojný, pretože si uvedomujem, že ak opäť vybuchnem, môžem tým uškodiť sebe aj tímu," uviedol Shapovalov v rozhovore pre televíznu stanicu Eurosport. Incident mal následky aj pre Gabasa. Hoci sa najprv nepotvrdilo poškodenie rohovky, po prílete domov do Francúzska odhalilo vyšetrenie zlomeninu nadočnicového oblúka a musel sa podrobiť operácii. Napriek tomu zostal so Shapovalovom v kontakte. "Občas si napíšeme. Som veľmi rád, že sa vrátil na empajr a k rozhodovaniu. Stali sme sa priateľmi. Hoci zvláštnym spôsobom." Vo februári 2017 bol Šapovalov na 234. mieste svetového rebríčka ATP. V piatok nastúpi proti slovenskému daviscupovému debutantovi Filipovi Horanskému ako 25. hráč sveta. A otázka neznie, či sa dostane do Top 10, ale kedy sa to stane.


Teploty klesnú až na -20, na cestách sa môžu tvoriť záveje

Meteorológovia upozorňujú na nízke teploty, ktoré sa budú vyskytovať na strednom a východnom Slovensku.

BRATISLAVA. Vodičov počas piatku potrápia snehové záveje a jazyky. Tie sa podľa Slovenského hydrometeorologického ústavu (SHMÚ) môžu tvoriť na celom území Slovenska. Výnimkou je iba okres Dunajská Streda. So silným vetrom musia podľa SHMÚ ľudia počítať na západnom Slovensku, kde jeho rýchlosť v nárazoch môže dosiahnuť 18 - 20 m/s. Na východe môžu dnes nárazy vetra dosahovať rýchlosť 18 - 23 m/s. Najsilnejší vietor bude na horách severného Slovenska, kde sa rýchlosť vetra môže pohybovať v nárazoch až na úrovni 32 - 36 m/s. Meteorológovia taktiež upozorňujú na nízke teploty, ktoré sa budú vyskytovať na strednom a východnom Slovensku. Tie môžu klesnúť na -15 až -20 stupňov Celzia. V severných okresoch to môže byť -20 až -24 stupňov Celzia. Pokračujúce výrazne mrazivé počasie a lokálne sa vyskytujúce snehové prehánky v piatok však zatiaľ vôbec neskomplikovali prejazdnosť cestných komunikácií všetkých kategórií vrátane horských priechodov na celom území Žilinského kraja. Všetky cesty sú zjazdné so zimnými pneumatikami. Na väčšine ciest v Liptove, Turci, na Orave, Kysuciach i v okolí Žiliny sa podľa Slovenskej správy ciest nachádza vrstva čerstvého kašovitého alebo utlačeného snehu do troch centimetrov, na cestách nižších kategórií do piatich centimetrov. V horských oblastiach alebo na cestách tretej triedy môže povrchy vozoviek pokrývať vrstva snehu až do desiatich centimetrov. V dôsledku sneženia a silného nárazového vetra sa na cestách najmä v okresoch Trstená, Námestovo a Dolný Kubín, takisto v okolí Martina, Turčianskych Teplíc a na horskom priechode Čertovica, môžu tvoriť snehové jazyky a záveje. Vplyvom počasia a poveternostných podmienok môže sneh naviaty na cesty namŕzať.


Galko bude pred poslancami obhajovať údajné zneužitie spravodajstva

Opozícia je podľa Natálie Blahovej na prípadné Galkovo odvolanie pripravená.

BRATISLAVA. Exminister obrany Ľubomír Galko (SaS) je pripravený postaviť sa v stredu pred poslancov, obhajovať sa a zodpovedať všetky otázky okolo údajného zneužívania Vojenského obranného spravodajstva z čias jeho éry. Povedal to v utorok novinárom s tým, že povie všetko, čo bude vzhľadom na stupeň utajenia možné. Na druhej strane si myslí, že motiváciou koalície hovoriť o tejto sedem rokov starej kauze je snaha o prekrytie škandálov. Neberie ani argument, že nasadenie odposluchov bolo súdom odobrené na základe nepravdivých a skresľujúcich informácií. "O tom musí predsa rozhodnúť súd. Ide len o diskreditáciu Galka," odkázal s tým, že kým nebude opačný verdikt súdu, verí, že VOS nebolo zneužívané. "Kľúčové je, že odposluchy boli vykonávané so súhlasom súdu. Ak ich chce niekto spochybniť, nech to urobí na súde. Chodím po regiónoch a na túto kauzu sa ma nikto nepýta," dodal. Väčšina pléna v utorok na návrh Petra Šucu (Smer) odhlasovala, že sa bude v stredu popoludní zaoberať údajným zneužívaním VOS v čase, keď bol Galko ministrom obrany. Podľa informácií agentúry SITA má koalícia pri tomto rokovaní pripravené dva alternatívne návrhy. Buď má padnúť návrh na odvolanie Galka z funkcie predsedu parlamentného výboru na kontrolu činnosti NBÚ, alebo má NR SR schváliť výzvu, aby Galko odstúpil sám. Návrh prišiel po tom, čo minulý týždeň parlament mimoriadne rokoval o modernizácii slovenskej armády. Debata neraz skĺzla ku Galkovým údajným prešľapom na ministerstve. Opozícia je na prípadné odvolanie Galka pripravená. Ako potvrdila v utorok pre agentúru SITA predsedníčka poslaneckého klubu SaS Natália Blahová, ak by koalícia Galka odvolala, predsedovia aj podpredsedovia výborov z opozičných strán odstúpia. „Všetky strany sa zachovajú veľkoryso a kolegiálne, lebo je to nátlaková a mocenská hra koalície. Bude to teda forma protestu z našej strany proti tomuto nátlaku,“ informovala. Podľa podpredsedu hnutia Sme rodina Milana Krajniaka základné pravidlo parlamentnej demokracie je o tom, že ak opozícia dostane pomerný počet predsedov výborov, tak koalícia do toho nezasahuje. „Opozícia môže navrhnúť toho, koho považuje za vhodného. O komkoľvek môžu byť pochybnosti. Buď rešpektujeme pomerné zastúpenie, alebo to nerešpektujeme,“ uviedol Krajniak. Galko už skôr v blogu uviedol, že Smer otvoril prevarenú, sedem rokov starú pseudokauzu "Odpočúvania novinárov". V blogu zároveň pripomína, že vyšetrovanie ešte v roku 2015 preukázalo, že do nasadzovania odposluchov nijako nezasahoval a že všetci svedkovia, ktorí vo VOS nasadzovanie informačno-technických prostriedkov (ITP) nejakým spôsobom riešili, vypovedali, že nevydal ani jediný pokyn alebo rozkaz na nasadenie ITP, "že VOS konala autonómne a všetci dôstojníci VOS konali výlučne na základe vlastných poznatkov alebo poznatkov svojich podriadených". "Od tohto dňa je moje meno v tejto pseudokauze definitívne očistené a pre mňa prestala existovať," dodal Galko a poukázal, že vyšetrovanie a dokazovanie robila polícia pod vedením Roberta Kaliňáka (Smer). Na samotný Šucov návrh hovoriť o tom v pléne zatiaľ nereagoval. Líder OĽaNO Igor Matovič v utorok novinárom povedal, že ak sú podozrenia voči exministrovi pravdivé, Galko nemá v politike čo robiť. Matovič to povedal s tým, že on sám má len informácie z médií a chce počuť vysvetlenie. "Mám len mediálne informácie a neviem to posúdiť. Ak je to pravda, bol by to obrovský problém. Ja sa rád dozviem, ako to bolo, z Galkových úst, aj na rokovaní v parlamente. Chcem vedieť pravdu," povedal Matovič.


Konanie Harabina dokazuje podľa SaS slabosť vlády a justície

Poslanec tvrdí, že Harabin si vydobyl povesť sudcu, ktorý chráni viac zločincov než občanov.

BRATISLAVA.  Zdá sa, že na Slovensku neexistuje žiadna zákonná moc, ktorá by dokázala vyzliecť z talára sudcu Najvyššieho súdu SR Štefana Harabina. Uvádza sa to v stanovisku tímlídra strany SaS pre spravodlivosť Alojza Baránika. "Je to neuveriteľná slabosť justície i vlády," vyhlásil.Podľa Baránika si Harabin vydobyl povesť sudcu, ktorý najmä pre svoju súkromnú vojnu s políciou a prokuratúrou chráni viac zločincov pred spravodlivosťou ako práva občanov. "Do tejto poľutovaniahodnej schémy zapadá aj medializované rozhodnutie senátu najvyššieho súdu pod vedením Štefana Harabina, na základe ktorého sa dostal z väzby podozrivý z rasovo motivovaného útoku. Keďže poškodeným je francúzsky študent tmavej pleti, záležitosť má aj medzinárodný rozmer," uviedol Baránik. Podľa neho je výsledkom činnosti "Harabina a jeho ľudí", ako aj neschopnosti prokuratúry a polície, rozpad základných funkcií štátu tak, že sú neschopné pracovať alebo to robia len podľa "politických a mafiánskymi záujmami ovplyvnených rozkazov zhora".Kľúčovým predpokladom normalizácie fungovania slovenskej justície a orgánov činných v trestnom konaní je podľa liberálov aj postoj predsedu vlády. "Robert Fico pred výčinmi Štefana Harabina, svojho bývalého ministra spravodlivosti, ktorého následne cielene nainštaloval za hlavného przniteľa slovenskej justície za účelom jej rozkladu a ovládnutia, systematicky strká hlavu do piesku. Tak, ako by to mal byť sám Robert Fico, koho Harabin zrejme raz má vysekať z obvinení z korupcie, zneužívania právomocí verejného činiteľa a rozkrádania štátu. Vyzerá to preto tak, že Harabinova nedotknuteľnosť a neschopnosť orgánov činných v trestnom konaní priamo súvisia s výkonom premiérskej funkcie Roberta Fica," dodal Baránik.


Na vojnu Iraku s IS doplácajú aj deti, štvrtina z nich žije v chudobe

Irak sa teraz snaží získať zahraničnú investíciu sto miliárd dolárov do dopravy, energetiky a poľnohospodárstva.

BAGDAD. V dôsledku vojny Bagdadu s militantmi z teroristickej organizácie Islamský štát (IS) zažíva v Iraku chudobu až jedno zo štyroch detí a štyri milióny irackých detí potrebujú pomoc. Informovala o tom v nedeľu agentúra Reuters s odvolaním sa na Detský fond OSN (UNICEF). OSN od roku 2014 potvrdila 150 útokov na vzdelávacie zariadenia v Iraku a 50 útokov na tamojšie zdravotné strediská a ich pracovníkov, uviedol UNICEF vo vyhlásení. Irak vyhlásil víťazstvo nad IS vlani v decembri, keď opäť získal územia, ktoré v rokoch 2014-15 teroristi ovládali. Krajina sa momentálne snaží získať zahraničnú investíciu 100 miliárd dolárov do dopravy, energetiky a poľnohospodárstva. "Deti sú budúcnosť Iraku," uviedol regionálny riaditeľ UNICEF-u pre Stredný východ a severnú Afriku Geert Cappelaere. Podľa neho konferencia o obnove Iraku, ktorá sa uskutoční tento týždeň v Kuvajte, je "pre svetových lídrov príležitosťou ukázať, že sú ochotní investovať do detí - a tým investovať do oživenia stabilného Iraku". Spojené štáty, ktoré vedú medzinárodnú koalíciu, ktorá poskytla Iraku kľúčovú leteckú podporu v boji proti Islamskému štátu, nemajú v úmysle počas konferencie v Kuvajte prispieť finančnou čiastkou, uviedli americkí a západní predstavitelia. Kuvajt bude hostiť medzinárodnú konferenciu o obnove Iraku 12.-14. februára.


Bundesbank očakáva prudké spomalenie rastu nemeckej ekonomiky

Nemecko je závislé od vývozu, dopláca na konflikt USA s ostatnými krajinami a brexit.

WASHINGTON/BERLÍN. Rast nemeckej ekonomiky sa tento rok prudko spomalí, uviedol šéf nemeckej centrálnej banky Jens Weidmann. Najväčšia európska ekonomika, ktorá je do veľkej miery závislá od vývozu, dopláca na obchodný konflikt USA s ostatnými krajinami a neistotu spojenú s odchodom Británie z Európskej únie. Nemecká centrálna banka Bundesbank ešte v decembrovej prognóze počítala s tohtoročným rastom domácej ekonomiky na úrovni 1,6 percenta. Weidmann však v piatok na okraj jarného zasadnutia Medzinárodného menového fondu (MMF) a Svetovej banky vo Washingtone uviedol, že nová prognóza MMF na úrovni 0,8 percenta je "úplne prijateľná". Navyše, ako dodal, posledné údaje z ekonomiky signalizujú, že ani tento odhad sa nemusí naplniť a rast nemeckej ekonomiky môže byť ešte o niečo slabší. Ešte výraznejšie zhoršenie prognózy rastu nemeckej ekonomiky by mala na budúci týždeň predstaviť nemecká vláda. Ako v piatok uviedol pre agentúru Reuters zdroj z nemeckej vlády, v stredu 17. apríla by ministerstvo hospodárstva malo zverejniť nový odhad rastu ekonomiky na rok 2019, a to na úrovni 0,5 percenta. To predstavuje výrazné zhoršenie prognózy, keďže v januári ešte vláda počítala s rastom o jedno percento. Ministerstvo by zároveň malo zverejniť aj odhad na rok 2020, a to v porovnaní s rokom 2019 omnoho optimistickejší. Podľa zdroja by minister hospodárstva Peter Altmaier mal stanoviť prognózu budúcoročného rastu na úrovni 1,5 percenta.


Čína a Rusko vítajú stretnutie Trumpa s Kimom

Veľmi nás teší, že Severná Kórea a Spojené štáty napokon podnikli tento krok, uviedol Peking.

PEKING. Čína víta a "plne podporuje" plánované stretnutie amerického prezidenta Donalda Trumpa so severokórejským vodcom Kimom Čong-unom. Píše sa to podľa agentúry AP v piatkovom vyhlásení čínskeho ministerstva zahraničných veci. "Veľmi nás teší, že Severná Kórea a Spojené štáty napokon podnikli tento krok," uviedol hovorca rezortu čínskej diplomacie Keng Šuang. "Dúfame, že všetky strany prejavia politickú odvahu a prijmú politické rozhodnutia, ktoré povedú k mierovému riešeniu kórejského konfliktu," dodal. Plánované stretnutie medzi Donaldom Trumpom a Kim Čong-unom privítalo aj Rusko. "Považujeme to za krok správnym smerom. Dúfame tiež, že sa dohodnuté stretnutie uskutoční. Niet pochýb o tom, že je nevyhnutné v záujme normalizácie situácie na Kórejskom polostrove," uviedol podľa agentúry TASS ruský minister zahraničných vecí Sergej Lavrov, ktorý je na návšteve Etiópie. Americký prezident Donald Trump prijal vo štvrtok ponuku na stretnutie od severokórejského vodcu Kim Čong-una, ktoré sa má uskutočniť do konca mája tohto roku, čo podľa agentúry AP predstavuje pozoruhodný obrat vo vzťahoch medzi oboma krajinami. Americký minister zahraničných vecí Rex Tillerson ešte vo štvrtok povedal, že zo Severnej Kórey prichádzajú pozitívne signály, ale hovoriť o rokovaniach je zatiaľ veľmi predčasné. V piatok Tillerson uviedol, že americký prezident ponuku vodcu KĽDR na stretnutie prijal, pretože Kim Čong-un "dramaticky zmenil postoj a prejavil chuť stretnúť sa". Napätie medzi Severnou Kóreou a medzinárodným spoločenstvom vrcholilo minulý rok, keď Pchjongjang porušil rezolúcie Organizácie Spojených národov vykonaním série testov balistických rakiet a jadrovou skúškou v septembri. Severná Kórea vo februári vyjadrila odhodlanie viesť dialóg medzi so Spojenými štátmi. Biely dom vtedy v reakcii uviedol, že chce vedieť, či záujem Severnej Kórey začať rokovania s USA predstavuje prvý krok smerom k odstráneniu jadrových zbraní z Kórejského polostrova.


V Rusku horelo v továrni na medzikontinentálne rakety

V jednej z hál komplexu sa zrútila strecha.

MOSKVA. V jednej z hál v továrni Krasmaš v sibírskom meste Krasnojarsku, kde sa vyrábajú medzikontinentálne rakety Sineva pre ruské jadrové ponorky, v piatok horelo. Oznámila to agentúra Interfax s odvolaním sa na ministerstvo pre mimoriadne situácie. Stĺpec čierneho dymu bol podľa očitých svedkov vidieť zďaleka. Oheň zasiahol plochu asi 5000 metrov štvorcových a spôsobil zrútenie strechy v jednej hale, kde podľa hasičov nemali byť rakety, ale sklad chladiarenskej techniky. Krasmaš je jedným z popredných ruských výrobcov zbraní a streliva. Predpokladá sa, že okrem rakiet Sineva bude vyrábať aj novú ťažkú medzikontinentálnu raketu Sarmat, odpaľovanú z podzemných síl. Rakety Sineva sú vo výzbroji ponoriek, označovaných za doteraz ich najvýznamnejší raketonosný typ v ruskom námorníctve. Dolet Sinevy je uvádzaný na osemtisíc kilometrov, ale pri jednom z testov raketa preletela rekordný vzdialenosť viac než 11 500 kilometrov. Predpokladá sa však, že aj vďaka menšiemu nákladu. Sineva je raketou na kvapalné palivo, na rozdiel od rakiet Bulava na tuhé palivo, ktoré sú určené pre novú generáciu jadrových ponoriek triedy Borej. Raketu Sarmat, tiež na kvapalné palivo, označil server Armadninoviny.cz za "ruskú superraketu pre koniec sveta". Jej úlohou je totiž spôsobiť nepriateľovi čo najťažšie straty na civilných cieľoch a zlomiť tak jeho odhodlanie pokračovať v boji.


Progresívne Slovensko plánuje presadiť zmeny v školstve i zdravotníctve

Hnutie predstavilo priority, ktoré sa bude snažiť presadiť.

BRATISLAVA. Zlepšiť vzdelávanie, zmeniť súčasný stav zdravotníctva a znižovať regionálne a sociálne rozdiely. To sú tri priority Progresívneho Slovenska, ktoré oficiálne ako hnutie vznikne na ustanovujúcom sneme v sobotu (20.1.) v Žiline. "Sú to tri základné ciele, ktoré chceme presadiť," uviedol v pondelok na tlačovej besede Ivan Štefunko z prípravného výboru Progresívneho Slovenska. Vzdelávanie by sa podľa neho malo zlepšiť v najširšom slova zmysle, teda od predškolského vzdelávania cez celoživotné vzdelávania a od regionálneho školstva až po vedu. Práve to má viesť k transformácii celej spoločnosti. Zmeny v zdravotníctve ako druhej prioritnej oblasti, by mali nastať najmä dostatočným prioritizovaním postavenia pacienta, zameraním na prevencie a tiež zlepšením liečenia niektorých diagnóz. V neposlednom rade sa majú zmenšovať regionálne a sociálne rozdiely naprieč krajinou, čo je treťou prioritou. "Slovensko sa rozbíja na dve časti, tzn. Bratislava a mimobratislava. Sme presvedčení, že súdržnosť krajiny bude veľmi súvisieť aj s tým, ako sa budú mimobratislavské regióny zmáhať a kde budú vznikať kvalitné životné príležitosti," skonštatoval Štefunko. Pritom podotkol, že deti, nech už sa narodia kdekoľvek na Slovensku a do akejkoľvek rodiny, by mali mať vytvorené podmienky na rozvoj, aby nemuseli opúšťať krajinu. Progresívne Slovensko svoje vízie a návrhy podľa Štefunka rozmieňa na drobné. V súčasnosti je podľa neho vytvorených viacero pracovných skupín z odborníkov na jednotlivé oblasti. "Postupne budeme predstavovať naše pozičné dokumenty ku každej jednej. Deň po národných voľbách, ako vytriezvieme, môžeme meniť túto krajinu," odpovedal na otázku TASR, kedy priblížia konkrétne kroky pre prioritné oblasti. Sobotný snem v Žiline je ďalšou fázou politickej práce Progresívneho Slovenska. Zvoliť sa na ňom má vedenie hnutia, prijať sa má základný ideový dokument, vízia a tiež stanovy hnutia. Kandidátmi na podpredsedov a podpredsedníčky sú Irena Bihariová, Zuzana Čaputová, Zora Jaurová, Michal Truban a Michal Šimečka. Snem nemá byť otvorený len pre straníkov, ale aj pre širokú verejnosť a podporovateľov myšlienok a vízie hnutia. To má byť otvoreným subjektom pre obyvateľov, teda nie uzavretým elitným spolkom len pre politické angažovanie vyvolených členov. Zároveň mieni byť alternatívou voči politickej scéne a hlása potrebu vymeniť Smer.


Café Európa: Ako zareaguje Únia na nové preteky v zbrojení

V časoch, keď Rusko, Čína či Turecko vynakladajú veľký objem financií na obranu, Európska únia ešte len formuje spoločnú obrannú politiku. Je Európska únia schopná konkurovať vojenským veľmociam a v akom stave je momentálne európska obrana? Aký dosah na ňu bude mať brexit? Budeme tiež diskutovať tom, či by sa mala Únia stať aj vojenským aktérom, alebo zostať pri civilných nástrojoch v zahraničnej politike. Hlavný organizátor diskusie: Zastúpenie Európskej komisie na Slovensku Spoluorganizátor diskusie: Slovak Foreign Policy Association Partner diskusie: Hanns Seidel Stiftung Slowakei - Nadácia Hannsa Seidela Slovensko Mediálni partneri: EURACTIV.sk, Radio_FM a SME


USA prešetria postup leteckého úradu pri schvaľovaní nových lietadiel

Ide o reakciu na dve havárie Boeingov typu 737 Max.

NEW YORK. Americké ministerstvo dopravy vytvára špeciálny panel expertov, aby posúdil postup amerického Federálneho leteckého úradu (FAA) pri schvaľovaní nových lietadiel, vrátane stroja Boeing po jeho dvoch nedávnych tragických haváriách. Ministerstvo uviedlo, že výbor bude viesť penzionovaný generál leteckých síl USA Darren McDew a bývalý šéf americkej Asociácie pilotov Lee Moak. Ďalších členov panelu ministerstvo ešte nevymenovalo. "Bezpečnosť je najvyššou prioritou pre naše ministerstvo," uviedla ministerka dopravy Elaine Chaová. Dodala, že preskúmanie poprednými externými odborníkmi má pomôcť konštatovať možné zlepšenia povoľovacieho procesu. Osobitný výbor bude pôsobiť ako nezávislá jednotka, ktorá svoje závery oznámi FAA. Firmu Boeing a Federálny letecký úrad už prešetruje americké ministerstvo spravodlivosti, generálny inšpektor ministerstva dopravy a výbory Kongresu. FAA certifikoval stroj Boeing 737 Max v roku 2017 a povolil jeho ďalšie prevádzkovanie po tragickej havárii v októbri minulého roka v Indonézii. Tento mesiac nasledovala druhá havária stroja Boeing 737 Max v Etiópii. Regulačné úrady vo svete zareagovali zákazom prevádzky všetkých lietadiel Max.


Začína sa nový ročník KHL. Bez Slovana a s rapídnym poklesom Slovákov

Odchod Slovana z KHL spôsobil zo slovenského pohľadu veľké zmeny.

BRATISLAVA. Kontinentálna hokejová liga (KHL) začne v nedeľu písať svoju dvanástu kapitolu. Nový ročník nadnárodnej súťaže otvorí tradične duel ostatných dvoch finalistov medzi CSKA Moskva a Avangardom Omsk. Moskovčania vstúpia do zápasu premiérovo v pozícii obhajcov titulu. O prestížny Gagarinov pohár bude v sezóne 2019/2020 súperiť 24 tímov rozdelených do dvoch konferencií a štyroch divízií. Oproti predchádzajúcej edícii KHL ubudol jeden účastník, slovenský HC Slovan Bratislava, a s ním aj početná skupina slovenských hráčov. Na súpiskách momentálne figuruje iba päť Slovákov, z toho jeden je na skúške. Brankár Július Hudáček pôsobí v Spartaku Moskva, útočník Martin Bakoš zamieril v lete do východoruského Admiralu Vladivostok, krídelník Adam Liška prijal ponuku Severstaľu Čerepovec. Obranca Michal Čajkovský napokon začne sezónu v Diname Moskva, hoci dlho to vyzeralo tak, že bude hájiť farby Avtomobilistu Jekaterinburg. Piatym do partie je reprezentačný útočník Dávid Bondra, ktorý putoval na skúšku do čínskej Červenej hviezdy Kchun-lun, ale za A-mužstvo odohral jediný prípravný zápas. Vedenie klubu zatiaľ neoznámilo, či využije jeho služby aj v súťažných stretnutiach.V najlepšej pozícii spomedzi spomenutého kvinteta je pred štartom ročníka Hudáček. Trénerský štáb Spartaka na čele s Olegom Znarokom s ním počíta na pozícii brankárskej jednotky. "Sezónu začne Hudáček. Spoliehame sa naňho, ale aj Nikita Bespalov ukázal, že s ním môžeme počítať, ak bude treba," uviedol pre oficiálny web Moskovčanov asistent kouča Igor Ulanov. Rodák zo Spišskej Novej Vsi bol lídrom Spartaka aj v minulej sezóne, keď mu vychytal postup do play-off. V 45 zápasoch základnej časti mal úspešnosť zákrokov 91,6 % a v šiestich súbojoch vyraďovacej fázy zneškodnil 93,4 % striel. Po ôsmich sezónach nebude mať Slovensko žiadneho zástupcu v zozname účastníkov KHL. Jeden ročník strávil v nadnárodnej súťaži Lev Poprad, ďalších sedem pridal Slovan Bratislava. Slovanisti pôvodne deklarovali záujem pokračovať medzi európskou elitou, ale napokon nenašli nového investora a vrátili sa do slovenskej najvyššej súťaže. Odchod klubu do Tipsport ligy spôsobil výrazný odliv hokejistov spod Tatier v KHL. Zatiaľ čo teraz kluby disponujú päticou Slovákov, v minulej sezóne zasiahlo do hry aspoň na jeden zápas až 24 hráčov.Základná časť KHL potrvá od 1. septembra 2019 do 27. februára 2020 a každý tím v nej odohrá 62 zápasov. Play-off odštartuje 1. marca a meno šampióna bude známe najneskôr 30. apríla. Medzi najväčších favoritov na zisk trofeje patria tradične bohaté ruské kluby. Vysoké ambície majú CSKA Moskva, SKA Petrohrad, Avangard Omsk, ale aj Avtomobilist Jekaterinburg, Lokomotiv Jaroslavľ, Ak Bars Kazaň či Metallurg Magnitogorsk.


SME 25 ROKOVRok 1999: Nežná revolúcia 2.0

Voľby prezidenta

Najväčší masaker

Nežná 2.0

Žúrujte

Mečiarova éra sa definitívne končila, zo Slovenska prestalo byť Bielorusko a prvým priamo zvoleným prezidentom sa stal istý Rudolf Schuster.

Skutoční pamätníci by možno povedali, že to bol rok absolútne o ničom. Mečiar bol konečne porazený, majstrovstvá sveta v hokeji sme opäť nevyhrali a leto bolo najupršanejšie od augusta '68. Skrátka, rok 1999 vyzerá z dnešného pohľadu ako čistá nuda. Pravdou je, že udalosti z toho obdobia si pamätám veľmi matne, mal som vtedy sladkých šestnásť a k skutočným pamätníkom nepatrím. Ale čím viac si na ten rok spomínam, tým viac sa mi zdá dôležitejší. Spolužiak na strednej, volal sa Miro, dostal v roku 1999 nový model Nokie 3210 a všetci sme mu ju závideli. Dali sa na nej robiť len tri veci – nosiť ju frajersky za opaskom, raz za uhorský rok ňou telefonovať a raz za tristo rokov poslať nejakú esemesku. Internet už vtedy existoval, ale trvalo minimálne desaťročie, kým sa dostal aj do mobilov. No a presne v tejto dobe informačného temna na Slovensku prebiehalo niečo, čo dnes pokojne môžeme nazvať Nežná revolúcia 2.0. Éra Vladimíra Mečiara sa definitívne končila, zo Slovenska prestávalo byť Bielorusko a prvým priamo zvoleným prezidentom sa stal istý Rudolf Schuster. Byť internetu, facebooku a googlu – a nebyť Markízy – dodnes by sme o ňom možno hovorili ako o bývalom primátorovi Košíc. Schuster nikdy nemal na to stať sa hlavou čohokoľvek. Ale doba mu priala. Za komunizmu, keď bol vysokým funkcionárom KSČ, aj v roku 1999, keď z neho hviezdu vytvárali markizácke televízne štúdiá Pavla Ruska. Bol to presne taký prezident, akého si Slovensko v tom čase zaslúžilo. Nudný aj zábavný, čudný aj bizarný, bývalý komunista, ale aj demokrat. Dnes by sme pri pohľade na Andreja Kisku povedali, že Schuster bol taká prezidentská betaverzia. Bol to Nemečiar a presne to bolo vtedy na ňom to najdôležitejšie. Možno keby v tom čase bolo viac mobilov, facebookov a internetov, prezidentom by sa Schuster nikdy nestal. Mečiar sa však o pár rokov predsa len vrátil. Hoci nechtiac a vlastne aj proti svojej vôli: Keď Schustera nahradil istý Ivan Gašparovič, v tom čase už čerstvý Antimečiar. Lenže Gašparovič nebol žiadna betaverzia, Gašparovič bol skôr ako pokazená Nokia po záručnej lehote. Zlatý prezident Schuster a zlatý rok 1999.


Výročie založenia NATO poznačili aj rozpory v aliancii

Spory vnútri NATO spôsobuje najmä plán Turecka nakúpiť od Ruska raketový systém.

WASHINGTON. Stretnutie ministrov zahraničných vecí členských štátov NATO pri príležitosti 70. výročia vzniku Severoatlantickej aliancie, ktoré sa vo štvrtok konalo vo Washingtone, poznačili aj napriek pokroku v niektorých oblastiach vnútorné roztržky. Informovala o tom agentúra AP. Konferenciu otvoril svojím príhovorom minister zahraničných vecí USA Mike Pompeo, ktorý vyzval členské štáty na jednotu s cieľom postaviť sa "veľmocenským výzvam" Ruska, Číny a Iránu. "V minulosti sme tu v NATO správne dosahovali mier prostredníctvom sily," vyhlásil Pompeo a dodal, že členovia Aliancie "v tom musia pokračovať, najmä v tejto novej ére veľmocenskej rivality zo strany Ruska, Číny a Iránskej islamskej republiky". Počas stretnutia sa ministri dohodli na balíku opatrení, ktorých cieľom by mala byť podpora Ukrajiny a Gruzínska - dvoch krajín ašpirujúcich na vstup do Severoatlantickej aliancie. Pomoc by sa podľa generálneho tajomníka NATO Jensa Stoltenberga mala zameriavať najmä na rozvoj námornej spolupráce v oblasti Čierneho mora. Zástupcovia členských štátov sa podľa AP dokázali zhodnúť na potrebe aktívne reagovať na narastajúcu asertivitu Ruska. Ako však agentúra píše ďalej, rozpory vnútri aliancie, týkajúce sa najmä tureckého plánu kúpiť od Ruska moderný systém protivzdušnej obrany, ako aj amerického nátlaku na spojencov - najmä Nemecko -, aby zvýšili výdavky na obranu, do určitej miery zatienili tieto úspechy. Na margo nízkych výdavkov niektorých členských štátov na obranu Pompeo zdôraznil, že každý člen Aliancie má povinnosť vysvetliť svojim občanom dôležitosť obranného rozpočtu. "Čelíme skutočným výzvam. Je to očividné, a preto teraz nie je čas na opakovanie únavných výhovoriek o tom, ako naši občania nepodporujú zvýšenie výdavkov na obranu alebo bezpečnosť," vyhlásil šéf americkej diplomacie. Pompeo počas svojho príhovoru síce priamo nespomenul prebiehajúcu roztržku medzi Washingtonom a Ankarou, avšak v stredu počas stretnutia s tureckým ministrom zahraničných vecí Mevlütom Čavušogluom jasne vyjadril rozhorčenie nad rozhodnutím Turecka kúpiť od Ruska systém protivzdušnej obrany S-400. Americký viceprezident Mike Pence hrozby ešte viac vystupňoval, keď v stredu vyhlásil, že "Turecko sa musí rozhodnúť. Chce aj naďalej zostať dôležitým partnerom v najúspešnejšej vojenskej aliancii v dejinách alebo chce toto partnerstvo ohroziť nezodpovedným rozhodnutím, ktoré túto alianciu oslabuje?" Príležitosť vyjadriť svoju nespokojnosť využila podľa AP aj kanadská ministerka zahraničných vecí Chrystia Freelandová. Ottawu podľa jej slov hnevá to, že Washington označuje Kanadu za možnú bezpečnostnú hrozbu, a to z dôvodu jej oceliarskeho priemyslu. Svoju prítomnosť na konferencii označila za dôkaz toho, že Kanada nie je pre USA hrozbou, a preto považuje podobné vyhlásenia Washingtonu za absurdné. Na stretnutí sa zúčastnil aj minister zahraničných vecí a európskych záležitostí Miroslav Lajčák.


Grécki novinári vyhlásili štrajk, dôvodom je nedostatočné financovanie

Pracovníci médií požadujú aj opätovné zvýšenie miezd.

ATÉNY. Grécki novinári vyhlásili v utorok ráno 24-hodinový štrajk. Dôvodom je protest proti nedostatočnému financovaniu ich sociálneho fondu v dôsledku vládnych úsporných opatrení, informovala agentúra AP. Štrajk novinárov spôsobil výpadok rozhlasového aj televízneho vysielania, ktorý potrvá až do stredy rána. Spravodajské webové stránky neaktualizujú svoj redakčný obsah a v stredu by nemali vyjsť ani noviny. Televízne stanice budú počas štrajku vysielať len filmy a dokumenty. Hlavný zväz novinárov v krajine (ESIEA) vyzval vládu, aby prijala zákon, ktorý by zaručil plnenie zdravotných a dôchodkových potrieb žurnalistov z ich vlastného sociálneho fondu. Pracovníci médií požadujú aj opätovné zvýšenie miezd, ktoré by im zaručilo primeraný životný štandard. V súčasnosti si totiž mnohí z nich musia hľadať ďalšie čiastočné úväzky v horšie platených zamestnaniach, uviedla agentúra DPA. Grécko zápasí s hlbokou finančnou krízou už od roku 2010. Medzinárodný záchranný program pre Grécko sa končí v lete 2018, dovtedy je krajina pod dohľadom Európskeho stabilizačného mechanizmu (ESM) Európskej centrálnej banky a MMF.


Prokuratúra podala obžalobu na exzamestnancov kultúry, riešili vývoz Berniniho busty

V prípade uznania viny hrozí trest odňatia slobody až na dva roky.

BRATISLAVA. Bratislavský krajský prokurátor je presvedčený, že pri rozhodovaní o vývoze busty Pavla V. z pozostalosti Ernesta Zmetáka bol porušený zákon. Hovorca krajskej prokuratúry Michal Šúrek pre agentúru SITA potvrdil, že prokurátor podal obžalobu na Okresný súd Bratislava I na obvinených PhDr. Pavla Š., CSc. a Mgr. Janu B. pre prečin marenia úlohy verejným činiteľom podľa § 327 ods. 1 Trestného zákona. Ten hovorí o tom, že trestného činu marenia úlohy verejným činiteľom sa dopustí ten, kto pri výkone svojej právomoci z nedbanlivosti zmarí alebo podstatne sťaží splnenie dôležitej úlohy. V prípade uznania viny za tento trestný čin hrozí trest odňatia slobody až na dva roky. Hovorca bratislavských súdov Pavol Adamčiak potvrdil, že obžaloba bola podaná na Okresný súd Bratislava I 19. októbra. V zmysle Trestného poriadku boli vo veci vykonané prvotné úkony – obžaloba sa doručuje procesným stranám. Zákonný sudca sa teraz začne oboznamovať s obsahom obžaloby a so spisovým materiálom. Po oboznámení sa s vecou následne zvolí ďalší procesný postup v zmysle ustanovení Trestného poriadku, dodal hovorca. Busta Pavla V. z pozostalosti Ernesta Zmetáka bola na Slovensku považovaná za dielo neznámeho autora. Prostredníctvom aukčnej spoločnosti Soga bola predaná do zahraničia súkromnej osobe. Pri žiadosti o vývoz sa objavili informácie, že ide o originálnu, vzácnu, roky stratenú bustu talianskeho sochára Giana Lorenza Berniniho. V takom prípade má socha mnohomiliónovú hodnotu, na Slovensku ju predali za zlomok tejto ceny. Minister kultúry Marek Maďarič nariadil kontrolu procesu povolenia vývozu busty. Výsledky kontroly odhalili vážne pochybenia, a preto podal v júli 2015 trestné oznámenie. Voči bývalému riaditeľovi sekcie na ministerstve kultúry Pavlovi Š. a voči Jane B., zamestnankyni rezortu, ktorá pripravovala podklady a mala na starosti prípravu rozhodnutia vzniesol obvinenie vyšetrovateľ začiatkom minulého roka. Zároveň minister Maďarič zrušil povolenia na trvalý vývoz originálu busty pápeža Pavla V. Toto jeho rozhodnutie však napadol na súde Clément Guenebeaud, ktorý bustu prostredníctvom Sogy kúpil, Krajský súd v Bratislave 23. novembra 2016 vyhovel jeho žalobe proti ministerstvu kultúry. Rezort sa však odvolal voči rozhodnutiu krajského súdu, lebo pokladajú vývoz busty pápeža Pavla V. za nelegálny. V tejto veci musí rozhodnúť Najvyšší súd SR.


Úrazových dávok bolo menej ako vlani, ale vo vyšších sumách

Úrazových príplatkov tento rok Sociálna poisťovňa vyplatila o 286 menej.

BRATISLAVA. Sociálna poisťovňa vyplatila v prvom polroku 2019 z úrazového poistenia menej dávok ako v rovnakom období pred rokom, avšak výšky vyplácaných dávok boli vyššie ako v roku 2018. Pri všetkých dávkach úrazového poistenia - úrazový príplatok, úrazová renta, jednorazové vyrovnanie, pozostalostná úrazová renta, jednorazové odškodnenie, náhrada za bolesť a za sťaženie spoločenského uplatnenia, náhrada nákladov spojených s liečením, náhrada nákladov spojených s pohrebom - došlo v prvých šiestich mesiacoch tohto roka k úbytku vyplatených dávok. Podľa údajov poisťovne týka sa to aj najčastejšie vyplácaných dávok - počet vyplatených úrazových rent klesol o 1736 (zo 43.478 na 41.742). Úrazových príplatkov tento rok Sociálna poisťovňa vyplatila o 286 menej a počet dávok náhrada za bolesť a za sťaženie spoločenského uplatnenia klesol o 280 (z 5205 na 4925 dávok). Kým počet dávok klesal, stúpala priemerná výška týchto vyplatených dávok. Pred rokom bola napríklad priemerná výška vyplatenej úrazovej renty 309,93 eura, tento rok to bolo už 328,21 eura (nárast o 18,28 eura), úrazový príplatok sa zvýšil o 10,49 eura (zo 161,65 eura na 172,14 eura) a náhrada za bolesť narástla o 18,39 eura (z 1.384,14 eura na 1402,53 eura). Nárok na úrazové dávky z úrazového poistenia zamestnávateľa vzniká po splnení všetkých zákonom stanovených podmienok zamestnancovi pri poškodení zdravia v dôsledku pracovného úrazu alebo choroby z povolania (resp. jeho pozostalým v prípade úmrtia). Iným skupinám poistencov nárok na úrazové dávky vzniknúť nemôže.


Ceny ropy po prudkom poklese vzrástli

Rast cien ropy podporilo predlženie limitov na dodávky komodity o deväť mesiacov.

SINGAPUR. Ceny ropy v stredu ožili a vzrástli po prudkom poklese v predchádzajúcom dni, ktorý spôsobili obavy zo spomaľovania globálnej ekonomiky. Ale predlženie limitov na dodávky komodity o deväť mesiacov, do konca marca 2020, v stredu podporilo rast jej cien. Dohodla sa na tom aliancia, ktorú tvoria veľkí producenti z Organizácie krajín vyvážajúcich ropu (OPEC) a ďalších štátov na čele s Ruskom, známa ako OPEC+, napriek obavám z nepriaznivého vývoja globálnej ekonomiky, ktorý by mohol znížiť dopyt po rope. Barel (159 litrov) americkej ľahkej ropy West Texas Intermediate (WTI) s dodávkou v auguste sa v stredu o 7.34 h SELČ predával po 56,43 USD (49,93 eura). To bolo o 18 centov viac ako v predchádzajúci deň na konci obchodovania. Cena septembrového kontraktu na severomorskú ropnú zmes Brent vzrástla tiež o 18 centov na 62,58 USD za barel. (1 EUR = 1,1301 USD)


Matka-živnostníčka nemusí počas poberania materskej platiť poistné

Po tom, ako matky prestanú dostávať materskú, závisí postup od konkrétnej situácie.

BRATISLAVA. Budúce matky-živnostníčky, ktoré sú povinne nemocensky a povinne dôchodkovo poistené, počas poberania dávky materské nemusia platiť poistné na nemocenské a na dôchodkové poistenie. V tomto období sa na ne vzťahuje inštitút tzv. vylúčenia platenia poistného. Po tom, ako matky-živnostníčky prestanú dostávať dávku materské, ich ďalší postup voči Sociálnej poisťovni závisí od konkrétnej životnej situácie. Väčšina z nich plynule prechádza na poberanie rodičovskej dávky z úradu práce, sociálnych vecí a rodiny a v takom prípade platenie poistného do poisťovne závisí od toho, či počas poberania rodičovského príspevku vykonávajú alebo nevykonávajú zárobkovú činnosť. "Ak povinne poistená matka-SZČO vykonáva zárobkovú činnosť, má riadnu povinnosť platiť poistné na nemocenské a dôchodkové poistenie do Sociálnej poisťovne. Ak zárobkovú činnosť nevykonáva, poistné neplatí - v období, v ktorom má nárok na rodičovský príspevok a podľa svojho vyhlásenia nevykonáva činnosť povinne nemocensky poistenej a povinne dôchodkovo poistenej SZČO, sa na ňu vzťahuje inštitút tzv. prerušenia platenia poistného. Musí si však voči poisťovni splniť oznamovaciu povinnosť," radí Peter Višváder, hovorca poisťovne. V pobočke Sociálnej poisťovne v mieste trvalého bydliska treba predložiť tlačivo Registračný list fyzickej osoby - prerušenie (vyznačiť na ňom dátum vzniku prerušenia, dôvod prerušenia č. 7 - nárok na rodičovský príspevok). K tomuto tlačivu je potrebné priložiť čestné vyhlásenie, že sama zárobkovú činnosť nevykonáva a riadne sa stará o dieťa. Pri ukončení poberania rodičovského príspevku je následne takáto SZČO povinná oznámiť Sociálnej poisťovni aj ukončenie prerušenia poistenia podobným spôsobom na Registračnom liste FO. Vo februári 2019 Sociálna poisťovňa vyplatila 34 449 dávok materské a z tohto počtu ju poberalo celkovo 1498 živnostníkov a ostatných zárobkovo činných osôb.


Kurdský parlament schválil referendum o nezávislosti

ANKARA. Parlament irackého Kurdistanu schválil v piatok návrh na uskutočnenie referenda o nezávislosti tohto autonómneho regiónu, ktoré je vypísané na 25. septembra. Hlasovanie poslancov vysielala kurdská televízna stanica Rudaw v priamom prenose. Kurdský parlament v piatok obnovil svoju činnosť po dvojročnej prestávke. Hlavným bodom rokovania bolo práve pripravované referendum, s ktorým vláda v Bagdade nesúhlasí a podobne ako aj iracký parlament ho považuje za protizákonné. Prestávku v činnosti parlamentu irackých Kurdov spôsobil incident z októbra 2015, keď skupina príslušníkov bezpečnostných zložiek verných Demokratickej strane Kurdistanu nevpustila skupinu poslancov do Arbílu. Turecký premiér Binali Yildirim považuje referendum o nezávislosti irackého Kurdistanu za hrozbu "pre bezpečnosť regiónu a ľudí, ktorí v ňom žijú". Uviedol to v piatkovom telefonickom rozhovore s irackým premiérom Hajdarom Abádím. Ako informovala agentúra AP, Yildirim v rozhovore potvrdil odmietavé stanovisko svojej krajiny ku kontroverznému referendu. Turecký prezident Recep Tayyip Erdogan zvolal na 22. septembra schôdzku najvyšších predstaviteľov bezpečnostných zložiek, aby rokovali o reakcii na plánované referendum o nezávislosti irackého Kurdistanu, informovala dnes agentúra AP. V piatkovom televíznom rozhovore Erdogan obvinil vedúcich predstaviteľov kurdskej autonómnej oblasti zo "závažnej politickej nezrelosti" za to, že pokračujú v plánoch usporiadať referendum vypísané na 25. septembra. Turecko, kde žije početná kurdská menšina a ktoré bojuje proti kurdským povstalcom, nesúhlasí so snahami Kurdov smerujúcimi k vyhláseniu nezávislosti a vyjadruje silnú podporu územnej celistvosti Iraku. Obáva sa tiež, že plánované referendum zahŕňa aj sporné oblasti, ako napríklad Kirkúk, ktorý je domovom Turkménov, Arabov, Kurdov i kresťanov.


Vláda podľa Kisku pri U.S. Steel zlyháva, premiér mu vyčíta, že nepomohol

Kiska tvrdí, že je potrebné pre prepustených ľudí pripraviť rekvalifikáciu.

KOŠICE. V súvislosti s prepúšťaním v košických oceliarňach U.S. Steel, ako aj ďalších podnikoch na Slovensku musí vláda prijať konkrétne aj legislatívne opatrenia. V Košiciach to povedal líder strany Za ľudí Andrej Kiska. "Za prvé, už dnes je potrebné pripraviť legislatívny rámec pre prácu v skrátenom pracovnom čase - 'kurzarbeit', ako je to v Nemecku a iných krajinách, aby podniky nemuseli prepúšťať ľudí, ale mohli ich nechať pracovať, a aby štát vykryl prípadné finančné straty," uviedol bývalý prezident. V prípade straty práce vzniká podľa neho pre ľudí obrovský problém. Zároveň je podľa neho potrebné pre prepustených ľudí pripraviť reálnu rekvalifikáciu. Povedal, že podľa portálu ponúkajúceho voľné miesta bolo v Košiciach tento rok 12-tisíc voľných pracovných miest, neobsadené miesta zahŕňajú oblasť informačných technológií, programátorov do výroby či montérov. "My potrebujeme automaticky, keď človek príde o miesto, pripraviť pre neho skutočnú rekvalifikáciu, nie administratívnu budovu, kde ľudia budú sedieť a niekto im bude hovoriť, ako sa majú motivovať v živote, ale skutočnú fabriku na reálne preškoľovanie podľa požiadaviek praxe," konštatoval. Kiska uviedol, že v košickom U.S. Steel už prišlo o prácu tento rok 1400 ľudí, pričom plánované zníženie stavu zamestnancov do roku 2021 je o 2500. "Kríza postihuje nielen U.S. Steel, ale valí sa na celú našu krajinu, ale tu už prepukla naplno," povedal. Vládu obvinil, že zlyháva. Konštatoval, že sú aj objektívne dôvody problémov, ako je prepad ceny ocele, americko-čínska vojna i celkové znižovanie objednávok. "Na druhej strane treba povedať, že vláda dala tomuto podniku opakovane finančnú podporu. Ak mu dala podporu, tak má právo klásť aj nepríjemné otázky - čo sa stalo, že sa vyviezla viac ako miliarda eur zisku zo Slovenska preč, prečo sa neinvestovalo strategicky do rozvoja fabriky, a prečo fabrika nie je pripravená na takéto obdobie?" povedal. Premiér Peter Pellegrini (Smer) povedal, že Kiska mohol vo funkcii prezidenta priložiť ruku k spoločnému dielu a prispieť konkrétnymi činmi k riešeniu situácie v továrni U.S. Steel Košice. "To by však počas svojej návštevy USA musel navštíviť centrálu tejto spoločnosti v Pittsburgu, alebo nastoliť tento problém na stretnutiach na najvyššej úrovni, ktoré sa nikdy neuskutočnili. Pán Kiska totiž pred týmito štátnickými povinnosťami uprednostnil návštevu Facebooku a iné osobné priority, ktorými podriadil aj program cesty v USA," vyhlásil Pellegrini. Americký manažment U.S. Steel Košice v stredu (18. 9.) kritizoval Pellegrini (Smer) s tým, že nedostatok investícií prispel k súčasnej ťažkej situácii podniku na trhu s oceľou a zámeru znižovať počet zamestnancov. Odborári z továrne odovzdali premiérovi petíciu za záchranu oceliarskeho priemyslu na Slovensku i v Európe. "Zodpovednosť za ten stav, ktorý je dnes vo fabrike, má manažment, nie vláda," uviedol pritom predseda Odborového zväzu KOVO Emil Machyna.


Brazílsky prezident ponúkol post veľvyslanca v USA synovi

BRAZÍLIA. Krajne pravicový brazílsky prezident Jair Bolsonaro ponúkol post amerického veľvyslanca svojmu synovi. Tridsaťpäťročný Eduardo Bolsonaro, ktorý je momentálne kongresmanom a poradcom svojho otca, novinárom povedal, že takúto ponuku akceptuje, pokiaľ ju dostane. Post brazílskeho veľvyslanca v USA je prázdny od apríla.Bolsonara zvolili za prezidenta minulý rok po úspešnej kampani, v ktorej sa podľa vlastných slov inšpiroval americkým prezidentom Donaldom Trumpom. Eduardo bude musieť odstúpiť z funkcie kongresmana a vymeniť ju za pozíciu veľvyslanca. Úspech menovania bude závisieť od toho, či jeho syn ponuku prijme, povedal prezident.


Santander zaplatí takmer miliardu eur za ukončenie dohody Popular a Allianz

MADRID. Banco Santander, najväčšia banka v Španielsku aj v celej eurozóne, v pondelok oznámila, že zaplatí takmer 1 miliardu eur za ukončenie dohody medzi poisťovňou Allianz a svojou dcérou Banco Popular o distribúcii poistných produktov. Banco Popular, zaťažená dlhom, sa stala prvou bankou, ktorá by mala byť zlikvidovaná na základe nových európskych pravidiel. Ich cieľom je zabrániť, aby sa na záchrane zadlžených bánk podieľali daňoví poplatníci. Santander získala Banco Popular za nominálne jedno euro v júni 2017. Santander súhlasila so zaplatením 936,5 milióna eur za podiel Allianz Group vo výške 60 % v spoločnosti Allianz Popular, ktorá distribuovala poistné produkty pre Banco Popular v Španielsku. Allianz Popular vlastnila divíziu životného poistenia Allianz Popular Vida, správu aktív Allianz Popular Asset Management a dôchodkovú divíziu Allianz Popular Pensiones. Dohodou sa uzatvára reorganizácia poistenia, správy aktív a penzijných programov po akvizícii spoločnosti Popular a zníži ukazovateľ kapitálu CET1 banky Santander približne o 8 bázických bodov. Očakáva sa, že dohoda bude dokončená v 1. štvrťroku 2020 na základe povolenia regulačných a protimonopolných úradov.


Na Pankúchovej ulici v Petržalke bude nový oddychový priestor

Ide o jednu z priorít miestnych poslancov.

BRATISLAVA. Nový oddychový priestor za viac ako 35.000 eur pribudne na Pankúchovej ulici v bratislavskej Petržalke. Ide o jednu z priorít miestnych poslancov, ktorí obnovu priestoru pre mamičky s deťmi či športové vyžitie mládeže zaradili do tohtoročného rozpočtu mestskej časti na základe požiadaviek samotných obyvateľov z okolia. TASR o tom informovala Silvia Vnenková z oddelenia komunikácie s verejnosťou petržalského miestneho úradu. V rámci revitalizácie boli osadené nové obrubníky, postavené nové schody a očistené betónové múriky s drevenými doskami na sedenie. Mladí by podľa samosprávy mohli oceniť street workout, najmenší návštevníci hrací kútik či betónové tabule na kreslenie. Mestská časť však ubezpečuje, že projekt nepozostáva len z betónu. "Oživíme tu aj zeleň, aby sa ľuďom príjemne relaxovalo," doplnil starosta Petržalky Vladimír Bajan.


Americký akciový trh opoäť klesol, akcie boli pod tlakom dlhopisov

BRATISLAVA. Americký akciový trh v stredu poobede vymazal pôvodné zisky a obchodovanie uzatvoril druhý deň za sebou v strate. Akcie boli pod tlakom rastúcich výnosov z amerických vládnych dlhopisov. Dopyt po dlhopisoch podporilo zverejnenie protokolu z januárového zasadnutia americkej centrálnej banky (Fed), ktorý naznačil, že tvorcovia menovej politiky sú pripravení zvyšovať úrokové sadzby rýchlejším tempom.Index Standard & Poor's 500 klesol o 0,5 percenta na 2 701,33 bodu, Dow Jones o 0,7 percenta na 24 797,78 bodu a Nasdaq oslabil o 0,2 percenta na 7 218,23 bodu.Pokles v USA kopírovala aj väčšina hlavných burzových indexov v Ázii. Tokijský index Nikkei 225 vo štvrtok oslabil o 1,1 percenta na 21 736,44 bodu.


Odborári trnavského závodu PSA sa rozštiepili

Nespokojnosť sa odvíjala najmä od dlhodobo slabej aktivity a akcieschopnosti.

TRNAVA. Nespokojnosť časti zamestnancov trnavského závodu PSA Groupe Slovakia s činnosťou základnej organizácie (ZO) Odborového zväzu (OZ) Kovo v podniku vyústila do založenia novej odborovej organizácie - Moderné odbory (MO) PSA Trnava. Nespokojnosť sa odvíjala podľa MO najmä od dlhodobo slabej aktivity a akcieschopnosti ZO. "Základná organizácia OZ Kovo nedokázala čeliť a zamedziť výrazne sa zhoršujúcim podmienkam práce zamestnancov. Dôvodom pre založenie novej odborovej organizácie bolo takisto nedostatočné tlmočenie rastúcej nespokojnosti zamestnancov smerom k vedeniu podniku," uviedol predseda prípravného výboru MO Tomáš Kútik. Kolektívnu zmluvu v podniku nahradila dočasná rámcová dohoda na dva roky s podstatne slabšou záväznosťou a horšími podmienkami pre pracovníkov podniku, ako by zabezpečovala kolektívna zmluva. "Časť zamestnancov preto dospela k záveru, že ZO neplní dostatočne svoju základnú funkciu dôsledne presadzovať zlepšovanie pracovných a platových podmienok zamestnancov," konštatoval predseda prípravného výboru MO. Pri zakladaní novej odborovej organizácie popri ZO požiadali nespokojní zamestnanci trnavskej automobilky o podporu a poradenstvo odborovú organizáciu MO Volkswagen, ktorá vznikla tiež odčlenením od OZ Kovo a je dnes najväčšou odborovou organizáciou na Slovensku. Zakladajúci členovia MO PSA Trnava sú presvedčení, že nová odborová organizácia bude výrazne aktívnejšie a efektívnejšie presadzovať požiadavky a potreby zamestnancov. Prednostným cieľom je dosiahnutie adekvátneho finančného ohodnotenia. Podpredseda ZO OZ Kovo v automobilke František Gajdoš pre TASR v reakcii na vznik MO uviedol, že založenie ďalšej odborovej organizácie v závode nie je dobrá správa pre zamestnancov. Ak vládla u časti ľudí nespokojnosť, členovia MO mali podľa neho vlani možnosť kandidovať vo voľbách do orgánov ZO, a tak presadzovať svoje postupy v odborovej práci. "Považujeme to za úder pod pás, veľa energie sa minie na súperenie. Mrzí nás najmä, že podnet na vznik MO v závode prišiel zvonku, nie z vnútra," konštatoval Gajdoš. Doplnil, že ich ZO vidí za založením nových odborov v Trnave osobné ambície predsedu MO vo Volkswagene, ktorý takýmito krokmi podľa Gajdoša smeruje k založeniu nového odborového zväzu a že podobný scenár ako v PSA, má čakať aj ďalšie väčšie podniky, ktorých odborári sú v OZ Kovo. Početnosti členskej základne sa vznik MO podľa Gajdoša zatiaľ nedotkol.


Pri zrážke vlaku s nákladným autom sa v Nemecku zranilo 14 ľudí

KOLÍN NAD RÝNOM. Pri zrážke vlakovej súpravy s nákladným autom stojacim na nechránenom železničnom priecestí na regionálnej trati medzi nemeckými mestami Düsseldorf a Kolín nad Rýnom sa zranilo vo štvrtok v Bergheime-Kentene 14 ľudí. Jedna poškodená osoba, a to vodič nákladného auta, skončila v nemocnici s ťažkými zraneniami. Informoval o tom Západonemecký rozhlas (WDR). Rušňovodičovi vlaku sa ani opakovaným varovným signálom nepodarilo zrážke zabrániť. Ďalších 13 zranených pochádza z radov cestujúcich vo vlaku, všetci vyviazli s ľahkými zraneniami. Až pokračujúce vyšetrovanie objasní, prečo nákladné vozidlo zostalo stáť na priecestí a prečo jeho vodič nereagoval na varovné signály rušňovodiča. Prevádzku na jednokoľajovej trati medzi Bergheimom a Horremom dočasne prerušili a železničnú dopravu na nej nahradili autobusovou.


McDonald's obrátil na počesť žien oblúky písmena v logu

Firma bude mať prevrátené logo v približne sto zo svojich 14-tisíc reštaurácií.

NEW YORK. Sieť reštaurácií McDonald's dočasne prevrátila svoje slávne "Zlaté oblúky" písmena M v názve tak, aby vyzerali ako "W" (v slove Women, ženy). Urobila to podľa svojich slov na počesť Medzinárodného dňa žien. Hore nohami prevrátené logo sa vo štvrtok objavilo na webovej stránke tejto obrej fast-foodovej spoločnosti a na jej účtoch v sociálnych médiách. Spoločnosť takisto prevrátila oblúky písmena na budove jednej reštaurácie v kalifornskom meste Lynwood. Firma McDonald's uviedla, že prevrátené logo bude mať v približne sto zo svojich 14-tisíc reštaurácií, ďalej na obaloch a pracovných rovnošatách. McDonald's tiež oznámila, že šesť z desiatich vedúcich v jej reštauráciách sú ženy a chce si uctiť ich pracovný výkon. Celkovo tvoria ženy 62 percent zamestnancov tejto spoločnosti. Informácie priniesli tlačové agentúry AP a Reuters. Spoločnosť, ktorá sídli v obci Oak Brook v americkom štáte Illinois, takisto napísala, že "Zlaté oblúky" obrátila vôbec prvýkrát odvtedy, čo sa logo pred 60 rokmi prvý raz objavilo v reštaurácii.


Vo Francúzsku sa po prvýkrát podarilo postaviť švajčiarsku banku pred súd

Peňažné tresty dostala nielen banka, ale aj päť manažérov.

PARÍŽ. Švajčiarsku banku UBS prekvapil parížsky súd, ktorý jej udelil pokutu 3,7 miliardy eur. Banka má navyše zaplatiť aj 800 miliónov eur ako náhradu škody spôsobenú francúzskemu štátu. Súd pokladá za dokázané, že banka v rokoch 2004 až 2012 získavala vo Francúzsku klientov a nabádala ich k neplateniu daní. Peňažné tresty dostala nielen banka, ale aj päť jej bývalých popredných manažérov. Dostali aj podmienečné tresty. Nelegálne peniaze na kontách švajčiarskych bánk, ktorými sa ich majitelia vyhýbali plateniu daní vo vlasti, patrili dlhé roky k ich úspešnému modelu podnikania. Banky boli a sú nosičom úspechu švajčiarskej ekonomiky. Preto vláda v Berne pokladala sporný zákon o bankovom tajomstve za základ činnosti úverových ústavov a dlhodobo ho urputne bránila. Avšak pod tlakom Američanov, ktorí pohrozili švajčiarskym bankám, že im odoberú licencie na pôsobenie v Spojených štátoch, vláda vo veci bankového tajomstva ustúpila. Aj z obavy, že zlodeji dát ich prezradia, desiatky tisíc neplatičov daní z celého sveta priznali svoj nezdanený majetok uložený v bankách. Doteraz sa švajčiarske úverové ústavy z takýchto konaní dostávali pomerne elegantným spôsobom. Aj UBS poukázala americkým a nemeckým úradom za roky 2009 až 2014 len asi jednu miliardu eur. Informoval o tom portál FAZ.net. Vo Francúzsku však UBS dostali pred súd. A tak sa po prvýkrát podarilo odsúdiť švajčiarsku banku za delikt organizovania daňových únikov. Podľa názoru UBS neboli na procese predložené žiadne presvedčivé dôkazy, že sa banka na francúzskej pôde usilovala získať čierne peniaze klientov a že tie sa dostávali na kontá vo Švajčiarsku. Parížski sudcovia pokladali za dôkaz výpovede bývalých pracovníkov UBS. Otvorenou otázkou ostáva, či nasledujúca inštancia dospeje k inému rozsudku.


Mesto navrhuje absolútny zákaz umiestnenia herní

BRATISLAVA. Hlavné mesto chce absolútny zákaz hazardu na svojom území. Herne nechce ani tam, kde to v súčasnosti povoľuje novela zákona o hazardných hrách. Nachádzať by sa tak nemohli ani v hoteloch, penziónoch, bytových domoch, pohostinstvách, v budovách pre obchod, kultúru či na verejnú zábavu. Takýto zákaz mesto definovalo v návrhu všeobecne záväzného nariadenia (VZN), o ktorom by mali rozhodovať bratislavskí mestskí poslanci na svojom februárovom zasadnutí. Návrh nariadenia môže do 6. februára pripomienkovať verejnosť. Ak bratislavskí poslanci takéto nariadenie schvália, od dátumu jeho účinnosti sa nebudú vydávať nové licencie na prevádzkovanie hazardných hier na území hlavného mesta. Licencie udelené pred účinnosťou nariadenia, budú platné do doby skončenia ich platnosti. Mestské zastupiteľstvo minulý týždeň zobralo na vedomie petíciu, ktorou celkovo 136.139 Bratislavčanov žiadalo hazard v hlavnom meste úplne zakázať. Zároveň bratislavského primátora Iva Nesrovnala mestskí poslanci požiadali, aby petícii vyhovel a do konca januára zverejnil návrh VZN a následne ho predložil na februárové mestské zastupiteľstvo. Či hlavné mesto pôjde cestou zákazu alebo regulácie hazardu, budú podľa primátora rozhodovať mestskí poslanci. "Ja postupujem v súlade s petíciou, to znamená zakázať hazard na území Bratislavy s výnimkou stávkových hier, ktoré sú vyňaté zo zákona. Či sa pôjde nakoniec cestou inej regulácie, to je už na rozhodnutí poslancov," povedal Nesrovnal. Asociácia zábavy a hier upozorňuje, že už teraz nelegálni podnikatelia čakajú na svoju príležitosť, keď Bratislava zakáže hazard. "Ak ho zakáže úplne, tak ju čaká čierny trh, presne tak ako sa to stalo v českých mestách," uviedla hovorkyňa asociácie Dominika Lukáčová. Ak by hlavné mesto pristúpilo k regulácii a nie k zákazu, zo súčasných 300 prevádzok by ostalo v Bratislave podľa nej asi 80 herní. Ako podotkla, následné straty zo zákazu si budú prevádzkovatelia herní vymáhať súdnou cestou. Petíciu za zákaz hazardu v hlavnom meste spustil v máji 2015 primátor Nesrovnal a starostovia bratislavských mestských častí. Organizátori petície poukázali na to, že hazard v Bratislave presiahol únosnú mieru. Ako uviedli, v meste je 232 herní, 588 výherných prístrojov a 2177 videoherných automatov. Petíciu, ktorú podporilo celkovo 136.139 obyvateľov, odovzdali následne v júni 2016 do podateľne magistrátu. V januári tohto roka primátor informoval o ukončení kontroly podpisov. Tá preukázala, že platných je 98.118 podpisov.


Únia pribrzdí jehovistov. Porušujú európske zákony

Svedkovia Jehovovi nemôžu bez súhlasu zbierať osobné údaje ľudí, ktorým zaklopú na dvere.

LUXEMBURG, BRATISLAVA. Môžu vám zaklopať na dvere, spýtať sa vás na vieru v Boha, keď si však o vás začnú robiť poznámky, nemôžu to robiť bez vášho vysloveného súhlasu. Svedkovia Jehovovi budú musieť pravdepodobne upustiť od praxe, keď si zaznamenávajú osobné údaje o oslovených ľuďoch. S najväčšou pravdepodobnosťou tým totiž porušujú európsku legislatívu. Prípad sa dostal až pred Súdny dvor Európskej únie so sídlom v Luxemburgu. Žalobu podali samotní jehovisti, ktorým predtým súd vo Fínsku zakázal masovo zbierať osobné informácie o ľuďoch, ktorých navštívia. Fínsky zákon o ochrane osobných údajov to totiž zakazuje. Generálny advokát Súdneho dvora EÚ Paolo Mengozzi si však myslí, že rovnako ide o porušenie európskej legislatívy, informuje portál Deutsche Welle. Posledné slovo budú mať sudcovia v Luxemburgu, tí sa však odporúčaním generálneho advokáta v praxi zvyčajne riadia. Jehovisti tvrdia, že údaje zbierajú na individuálnej báze, a nie masovo. Cirkev Svedkov Jehovových vznikla koncom 19. storočia v Spojených štátoch a dnes má osem miliónov veriacich po celom svete. Vieru často šíria prostredníctvom osobných návštev u neznámych ľudí, ktorých lákajú na vlastný výklad učenia Ježiša Krista. Na Slovensku je známy ich časopis Strážna veža (Watchtower). Svedkovia Jehovovi odmietajú transfúziu krvi či vojenskú službu a aj preto sa v minulosti stali vo viacerých krajinách terčom prenasledovania.


Sneijder podpísal zmluvu s Nice, v Lige majstrov môže nastúpiť proti Hamšíkovi

Holandský futbalista je novou posilou OGC Nice.

NICE. Holandský futbalista Wesley Sneijder je novou posilou francúzskeho klubu OGC Nice. V pondelok úspešne absolvoval lekársku prehliadku a následne podpísal zmluvu, informuje o tom web OGC. Tridsaťtriročný stredopoliar predtým ukončil spoluprácu s Galatasarayom Istanbul a bol voľným hráčom. Sneijder má bohaté skúsenosti, v minulosti si obliekal dresy Ajaxu Amsterdam, Realu Madrid či Interu Miláno. Za národný tím dosiaľ odohral 131 zápasov a strelil 31 gólov. V rokoch 2010 a 2014 sa tešil z druhého, resp. tretieho miesta na majstrovstvách sveta. Nice si v augustovom play-off o účasť v skupinovej fáze Ligy majstrov 2017/2018 zmeria sily s talianskym SSC Neapol, Sneijder sa teda môže na ihrisku postaviť proti slovenskému stredopoliarovi a kapitánovi SSC Marekovi Hamšíkovi. Prvý zápas odohrajú 16. 8. v Neapole, odvetu 22. 8. v Nice.


Na ISS dorazila nová posádka vrátane prvého arabského astronauta

Stanica sa na krátky čas stane domovom deviatich kozmonautov.

BAJKONUR. Ruská kozmická loď Sojuz MS-15 sa v stredu spojila s Medzinárodnou vesmírnou stanicou ISS, informovala agentúra AP. Nosná raketa Sojuz FG odštartovala v stredu z kazašského kozmodrómu Bajkonur o 15.57 h SELČ a so stanicou ISS sa kozmická loď spojila približne o šesť hodín neskôr. Na ISS vyniesla trojčlennú posádku vrátane prvého Araba, i keď nie prvého moslima. Občan Spojených arabských emirátov (SAE) Hazzá Mansúrí však strávi na ISS len osem dní. Spolu s ním na ISS leteli ruský kozmonaut Oleg Skripočka a americká astronautka Jessica Meirová. Mansúrí sa vráti na Zem 3. októbra spolu s americkým astronautom Nickom Haguom a ruským kozmonautom Alexejom Ovčininom. Skripočka a Meirová zostanú na ISS až do jari 2020.


Slovenské plážové volejbalistky zvíťazili v prvom zápase majstrovstiev sveta

HAMBURG. Slovenské reprezentantky v plážovom volejbale Andrea Štrbová s Natáliou Dubovcovou začali víťazne účinkovanie na majstrovstvách sveta v nemeckom Hamburgu (28. júna - 7. júla). V úvodnom dueli základnej L-skupiny zdolali fínsky pár Anniina Parkkinenová, Taru Lahtiová-Liukkonenová 2:0 na sety. Hráčky zo severu Európy pritom figurujú vo svetovom rebríčku na 17. priečke, čo je o deväť miest vyššie ako v prípade Sloveniek. "V tomto zápase išlo o veľa a bol ťažký, teraz sa nám bude o čosi ľahšie dýchať. Fínky sú v rebríčku vyššie než my, víťazstvo je naozaj veľké. Určite je to výrazný krok k splneniu základného cieľa, ktorým je postup zo skupiny. Trénerka pripravila výbornú taktiku, Andrea dnes tiež hrala výborne a vyšlo nám veľa vecí. Prvý set bol veľmi o podaní a o príjme, lietalo to veľmi prudko. Vedeli sme, že je potrebné ustáť tlak a neskôr to pôjde. V druhom sete sme nesmeli poľaviť, lebo súper sa môže chytiť kedykoľvek," povedala pre Slovenskú volejbalovú federáciu (SVF) Dubovcová, ktorú doplnila mladšia Štrbová. "Víťazstvo na úvod je výborné, nič viac sme si nemohli priať. Dobre sme sa pripravili a veci nám vychádzali. Na oboch stranách sa to dosť odvíjalo od servisu. Súperku sme prinútili hrať to, čo sme potrebovali. V druhom sete sme eliminovali vlastné chyby, preto bol výsledok jednoznačnejší. A moja premiéra na MS? Počas rozcvičky som bola v pokoji, no po prvom hvizde rozhodcu sa mi trochu rozbúchalo srdce. Po prvej otočke to však opadlo." V základnej L-skupine si slovenské reprezentantky ešte zmerajú sily s Brazílčankami Barbarou a Fernandou (1. 7. o 15.00 h) a Mexičankami Revueltovou a Orellanovou (2. 7. o 10.00 h). Priamo do play off turnaja postúpia dva najlepšie tímy z každej skupiny a štyri najlepšie dvojice z tretích miest. Ďalších osem družstiev z tretích miest bude bojovať v zápase o prenik do play off.Majstrovstvá sveta v plážovom volejbale - ženy - L-skupina - piatok - výsledkyAnniina Parkkinenová, Taru Lahtiová-Liukkonenová (Fín.) - Andrea Štrbová, Natália Dubovcová (SR) 0:2 (-19, -11)Barbara, Fernanda (Braz.) - Martha Revueltová, Zaira Alejandra Orellanová (Mex.) 2:0 (14, 12)Zostávajúci program Sloveniek v základnej skupine Pondelok 1. júla (15.00): Barbara, Fernanda (Braz.) - Andrea Štrbová, Natália Dubovcová (SR) Utorok 2. júla (10.00): Andrea Štrbová, Natália Dubovcová (SR) - Martha Revueltová, Zaira Alejandra Orellanová (Mex.)


Štáty EÚ sa dohodli na nových pravidlách pre pneumatiky

BRUSEL. Krajiny Európskej únie sa v pondelok dohodli na aktualizácii pravidiel týkajúcich sa označovania pneumatík dopravných vozidiel s cieľom dosiahnuť vyššiu energetickú hospodárnosť a rozšírili rozsah pôsobnosti tohto nariadenia aj na pneumatiky pre ťažké nákladné vozidlá. K potrebnej zhode a mandátu na rokovanie dospeli ministri energetiky počas zasadnutia Rady EÚ pre telekomunikácie a energetiku v Bruseli. "Nové pravidlá prinesú prospech zákazníkom, ktorí budú mať možnosť informovať sa o bezpečnosti a palivovej účinnosti pneumatík. Takisto prispejú k zníženiu emisií skleníkových plynov v cestnej doprave a pomôžu tak EÚ splniť svoje záväzky vyplývajúce z parížskej klimatickej dohody," uviedol pre médiá rumunský minister pre energetiku Anton Anton, ktorého krajina v súčasnosti predsedá Rade EÚ. Podnet k preskúmaniu nariadenia z roku 2009 o efektívnosti označovania pneumatík z hľadiska informovanosti koncových používateľov, najmä z hľadiska palivovej úspornosti, vydala v máji 2017 Európska komisia. Vyjednávacia pozícia Rady EÚ objasňuje a rozširuje rozsah súčasného regulačného rámca. Podľa nového nariadenia štítky na pneumatikách budú pre zákazníkov viditeľnejšie a budú obsahovať aj informácie o ich priľnavosti k snehu a ľadu. Nové požiadavky sa týkajú aj zobrazovania štítkov, vrátane ich predaja na diaľku a cez internet a dôraz kladú najmä na plnú informovanosť zákazníkov pri rozhodovaní o kúpe nových pneumatík. Rozsah nového regulačného rámca sa po prvýkrát rozšíri aj na pneumatiky pre nákladné vozidlá a autobusy (pneumatiky C3). Pôvodne sa malo toto nariadenie týkať iba pneumatík pre osobné automobily a dodávky. Pozícia Rady EÚ umožňuje, aby sa v budúcnosti nariadenie týkalo aj použitých pneumatík, len čo bude vyvinutá vhodná metóda testovania na meranie ich výkonnosti. Cieľom zavádzaného systému označovania pneumatík je znížiť emisie skleníkových plynov a hluk v dopravnom sektore, zvýšiť bezpečnosť na cestách prostredníctvom lepšieho informovania spotrebiteľov o palivovej účinnosti, hluku a bezpečnostných parametroch pneumatík, ktoré kupujú. Cestná doprava je zodpovedná za približne 22 percent celkových emisií skleníkových plynov v EÚ a pneumatiky, hlavne z dôvodu ich valivého odporu, predstavujú päť až desať percent spotreby paliva vozidiel. Zníženie valivého odporu pneumatík prispieva k znižovaniu emisií CO2 a súčasne poskytuje spotrebiteľom úspory nákladov vďaka nižšej spotrebe paliva. Očakáva sa, že aj Európsky parlament prijme svoju pozíciu k tomuto nariadeniu, aby sa následne mohli začať medziinštitucionálne rokovania o konečnej podobe novej legislatívy.


Predstavitelia sýrskej vlády a opozície sa snažia vypracovať novú ústavu

V centre OSN v Ženeve prvýkrát zasadol sýrsky ústavodarný výbor.

ŽENEVA. Predstavitelia sýrskej vlády a opozície sa v stredu v centre OSN v Ženeve zišli na prvom zasadnutí ústavodarného výboru, ktorého cieľom je vypracovať návrh novej sýrskej ústavy. Informovala o tom agentúra DPA. Osobitný vyslanec OSN pre Sýriu Geir Pedersen toto stretnutie označil za "historický okamih". Skutočnosť, že bojujúce strany sa po takmer deviatich rokoch vojnového konfliktu po prvý raz dohodli na stretnutí, je "pre Sýrčanov významným signálom nádeje", povedal Pedersen pred 150-timi prítomnými delegátmi. "Vyzývam vás, aby ste boli trpezliví a vytrvalí, pripravení robiť kompromisy, a aby ste sa konštruktívne zapájali," povedal Pedersen. Zároveň poukázal, že tieto rozhovory môžu viesť k rozsiahlejšiemu mierovému procesu. "Viem, že pre vás nie je jednoduché byť tu spolu v jednej miestnosti," dodal. Experti však vyslovili vážne pochybnosti, či bude vláda sýrskeho prezidenta Bašára Asada ochotná robiť kompromisy po tom, ako si upevnila vojenskú kontrolu v tejto oblasti, poznamenal Reuters. Ako napísala agentúra TASS, prvé zasadnutie má skôr symbolický charakter a prvé plnohodnotné pracovné stretnutie je naplánované na piatok 1. novembra. Vytvorenie sýrskeho ústavodarného výboru oznámil 23. septembra generálny tajomník OSN António Guterres. O jeho sformovaní sa rozhodlo na sýrskej mierovej konferencii v januári 2018 v ruskom meste Soči. Tvorí ho 150 členov z radov predstaviteľov vlády, opozície a občianskej spoločnosti. Každá 50-členná skupina má navyše povinnosť vymenúvať 15 expertov, ktorí sa budú zúčastňovať na uzavretých stretnutiach v Ženeve.


Pápež odovzdal prstene a birety 13 novým kardinálom

Desať sa bude môcť zúčastniť na prípadnej voľbe jeho nástupcu.

VATIKÁN. Pápež František v sobotu oficiálne rozšíril zbor kardinálov o 13 nových členov, z ktorých desať sa bude môcť zúčastniť na prípadnej voľbe jeho nástupcu. Informovala o tom agentúra AP. Pápež vymenoval 13 nových členov kardinálskeho kolégia už 1. septembra. Na sobotňajšej slávnostnej ceremónii, tzv. konzistóriu, vo vatikánskej Bazilike sv. Petra položil každému z nich na hlavu červený štvorhranný biret a odovzdal mu kardinálsky prsteň. Agentúra AFP v tejto súvislosti upozornila, že pápež - pôvodom z Argentíny- postupne formuje "menej európske" kolégium kardinálov. Novovymenovaní členovia totiž okrem Európy pochádzajú aj zo Severnej Ameriky, Strednej Ameriky, Afriky, či Ázie. Je medzi nimi zástupca Kuby, Konžskej demokratickej republiky (KDR), Indonézie i Maroka. Kardinálsky biret dostali aj traja členovia Rímskej kúrie a traja cirkevní hodnostári v emeritnom veku nad 80 rokov, ktorí sa už nemôžu zúčastniť na voľbe pápeža. Tí dostávajú kardinálsky titul ako ocenenie za svoju dlhoročnú službu v prospech cirkvi, uviedol server Vatican News. František vymenoval už 52 percent členov zboru kardinálov, ktorí sú oprávnení voliť pápeža, a mnohí z nich pochádzajú z rozvojových krajín. Podľa agentúry AP to zvyšuje pravdepodobnosť, že nový pápež bude podobný tomu súčasnému, ktorý podporuje migrantov a dialóg s inými náboženstvami. Vo svojom príhovore k novým kardinálom pápež hovoril o Božom milosrdenstve, ktoré je podľa neho kľúčové pre službu tým najslabším a najviac marginalizovaným. "Ak ho (milosrdenstvo) necítim, ako sa môžem oň deliť, byť jeho svedkom a odovzdávať ho ostatným," uviedol pápež v homílii na sobotňajšom konzistóriu.


Súd nariadil prepustenie brazílskeho exprezidenta Temera

Temer nemôže ohroziť priebeh vyšetrovania, zdôvodnil svoj krok súd.

RIO DE JANEIRO. Súd v brazílskom meste Rio de Janeiro nariadil v pondelok prepustiť z vyšetrovacej väzby bývalého brazílskeho prezidenta Michela Temera obvineného z korupcie. Informovala o tom agentúra AFP. Sudca Antonio Ivan Athié prepustenie bývalého brazílskeho prezidenta zdôvodnil tým, že Temer (78) nemôže ohroziť priebeh vyšetrovania. Okrem Temera v súvislosti s obvineniami z korupcie vzali vo štvrtok do väzby ďalších sedem ľudí. Brazílska polícia zatiaľ neuviedla, kedy bude Temer prepustený. Polícia zatkla 78-ročného Temera a ďalších sedem osôb vo štvrtok v rámci rozsiahleho protikorupčného vyšetrovania. Brazílska federálna prokuratúra vo svojom vyhlásení uviedla, že exprezident bol vodcom "zločineckej organizácie". Temer pri vlaňajšom odchode z úradu čelil mnohým obvineniam z korupcie. Polícia ho zatkla na príkaz federálneho sudcu Marcela Breitasa. Na jeho pokyn zadržali aj bývalého ministra pre baníctvo a energetiku Moreiru Franca.


Weinstein pred súdom vyhlásil, že nie je vinný zo znásilnenia

Proti Weinsteinovi svedčilo od jesene minulého roka viac ako 70 žien.

NEW YORK. Bývalý filmový producent Harvey Weinstein pred súdom v New Yorku vyhlásil, že nie je vinný zo znásilnenia ani zo sexuálneho obťažovania. Informuje o tom BBC. Šesťdesiatšesťročného Weinsteina formálne minulý týždeň obžalovala porota manhattanského súdu zo znásilnenia a ďalších deliktov sexuálneho charakteru. Newyorský sudca v utorok prečítal Weinsteinovi obžalobu a požiadal ho o stručné vyjadrenie. Spoluzakladateľ filmových štúdií Miramax a spoločnosti The Weinstein Company vinu odmietol. Jeho právnik označil obvinenia za absurdné a vyhlásil, že Weinstein mal s údajnou obeťou znásilnenia dlhodobý vzťah, ktorý pokračoval i po skončení spáchaného činu. Prokurátor Cyrus Vance podľa AP povedal, že spochybňovanie vierohodnosti žien sa od obhajoby dalo očakávať. Od prepuknutia škandálu proti Weinsteinovi svedčilo viac ako 70 žien. Medzi nimi sú aj herečky ako Angelina Jolie, Gwyneth Paltrow či Rose McGowan. Weinstein sa predminulý týždeň dobrovoľne prihlásil na polícii. Sudca ho prepustil na kauciu jeden milión dolárov. Pred prepustením musel odovzdať pas a súhlasiť s tým, že bude nosiť elektronické zariadenie, ktoré bude monitorovať jeho pohyb. V prípade dokázania viny Weinsteinovi hrozí až 25 rokov väzenia. Weinsteinova aféra spustila vo svete mohutné hnutie #MeToo, ktoré prispelo k spoločenskému pádu stoviek vplyvných mužov v mnohých sektoroch, nielen v kinematografii, ale aj vo svete módy, hudby, gastronómie či politiky. Aféra tiež spôsobila, že americká Akadémia filmových umení a vied, ktorá organizuje a udeľuje prestížne ceny Oscar, vlani v októbri Weinsteina vylúčila zo svojich radov. Weinstein prišiel aj o členstvo v britskej filmovej a televíznej akadémie BAFTA. Opustila ho i jeho manželka Georgina Chapmanová, módna návrhárka značky Marchesa.


Bojnické kúpele sa pustili do Hornonitrianskych baní, tu je dôvod

Kúpele sa obrátili aj na Európsky parlament, podľa baní nevravia pravdu a zámerne prekrúcajú fakty.

BOJNICE. Bojnické kúpele sa obávajú, že existujúca a plánovaná ťažba hnedého uhlia na hornej Nitre poškodí tamojšie termálne liečivé vodné zdroje. S požiadavkami na preskúmanie dopadov ťažby sa preto obrátili na Európsky parlament. "Termálnej vode a Bojnickým kúpeľom na strednom Slovensku v súčasnosti hrozí v dôsledku existujúcej a plánovanej ťažobnej činnosti Hornonitrianskych baní Prievidza ohrozenie ich činnosti, a to masívnym čerpaním termálnej vody v lokalite Laskár a novou ťažbou plánovanou tri kilometre od termálnych prameňov, ktoré kúpele využívajú," uviedol generálny riaditeľ spoločnosti Kúpele Bojnice Slavomír Eliaš. V petícii, ktorú zaslali kúpele do Európskeho parlamentu tvrdí, že ťažba môže pre malý výškový rozdiel ohroziť štyri pramene, z ktorých Bojnické kúpele čerpajú vodu na kúpeľnú liečbu. Odvoláva sa tiež na prieval z roku 1954, keď malo dôjsť k poklesu výdatnosti prameňov. Eliaš okrem iného poukazuje na znečisťovanie ovzdušia Elektrárňou Nováky, ktorá vyrába elektrinu z domáceho uhlia, tiež na podľa neho netransparentný proces pri podpore výroby elektriny zo zdrojov štátu, okrem toho podľa neho prebieha aj masívne čerpanie termálnej vody z vrtu v lokalite Laskár. "Činnosťou Hornonitrianskych baní a výrobou elektriny spaľovaním uhlia Elektrárňou Nováky dochádza k ohrozeniu životného prostredia, zvyšovaniu emisií, zvyšovaniu onkologických ochorení, pričom bane sú plne závislé od štátnych dotácií. Otvorenie debaty a transparentnosť zásahov Slovenskej republiky môže odstrániť pochybnosti o jej postupe, alebo pomôcť zmeniť región z ťažobného na kúpeľný, respektíve zo štátom dotovaného na trhový, vybudovaný na súkromných investíciách," zhrnul Eliaš. Kúpele preto podľa neho žiadajú Európsky parlament o pomoc pri poskytnutí dokumentov potrebných na spracovanie znaleckého posudku, alebo priamo o odporučenie renomovaného tímu nezávislých zahraničných odborníkov, ktorí by vypracovali zhodnotenie možného prievalu. Takisto chcú porovnanie vzťahov vodných zdrojov bojnických kúpeľov a Hornonitrianskych baní, posúdenie vplyvu ťažby a výroby elektriny spaľovaním uhlia na životné prostredie a zdravie obyvateľov na hornej Nitre. Tiež od parlamentu žiadajú zastavenie čerpania vody z Laskarského vrtu na priemyselné účely, zastavenie doterajšej ťažby a prípravy ďalšej ťažby baní v Novákoch v 12. ťažobnom poli, preskúmanie kompenzácie nákladov na výrobu elektriny z domáceho uhlia či neprevyšujú nevyhnutnú úroveň a mnohé ďalšie veci. Plánovanú ťažbu v 12. ťažobnom poli opätovne skúma v rámci procesu vplyvov na životné prostredie Ministerstvo životného prostredia. Robí tak po tom, čo proti jeho súhlasnému záverečnému stanovisku podali Kúpele Bojnice a ďalšie subjekty rozklady. Dôvodom tohto kroku je to, že rezort s niektorými subjektmi nekonal ako s účastníkmi konania. Tvrdenia Kúpeľov Bojnice o tom, že ťažba hnedého uhlia má ohrozovať termálne liečivé zdroje, sú neodborné, laické, nepravdivé, demagogické a účelovo manipulujú verejnú mienku. Uviedli to Hornonitrianske bane Prievidza. "Vzhľadom na to, že tvrdenia poškodzujú podnikateľské aktivity a rozvojové zámery Hornonitrianskych baní Prievidza, podnikli sme právne kroky na ochranu obchodného mena našej spoločnosti," uviedla tlačová hovorkyňa baní Adriana Siváková. Ako ďalej tvrdí, za viac ako 50 rokov hydrogeologického prieskumu viacerí poprední hydrogeológia a uznávané akademické kapacity vylúčili ovplyvňovanie liečivých termálnych vôd ťažbou uhlia. "Nehoráznosťou je tvrdenie o prievale z roku 1954, pri ktorom bola už v roku 1960 vyvrátená súvislosť medzi takzvaným prievalom v južnom prekope na prvom horizonte Bane Mládeže a bojnickým žriedlom," zdôraznila. K žiadnemu ohrozeniu životného prostredia činnosťou baní nedochádza, reagovala ďalej Siváková a zároveň pripomenula, že Elektráreň Nováky prešla v roku 2015 rozsiahlou modernizáciou a ekologizáciou. "Výsledkom je plnenie prísnych emisných limitov stanovených Európskou úniou a výrazný pokles emisií. V roku 2016 boli emisie popolčeka o 70 percent nižšie, oxidy dusíka o 50 percent nižšie a emisie oxidov síry preukázateľne o 87 peercent nižšie ako rok predtým," konkretizovala. Tvrdenia o zvyšovaní onkologických ochorení podľa baní nepotvrdzujú žiadne oficiálne štatistiky, z pohľadu chorobnosti, úmrtí, výskytu nádorových ochorení, ochorení dýchacích ciest, srdcovocievnych ani obličkových chorôb nevykazuje región žiadne mimoriadne odchýlky. "Rázne sa tiež ohradzujeme voči tvrdeniam o závislosti na štátnych dotáciách. Podpora pre vyrobenú elektrickú energiu z domáceho uhlia nie je balík peňazí zo štátneho rozpočtu," dodala Siváková.


Kližan skončil vo Wimbledone už v prvom kole, nestačil na Chardyho

Dvojhra mužov - 1. kolo: Jeremy Chardy (Fr.) - Martin Kližan (SR) 3:6, 6:0, 6:3, 6:4 WIMBLEDON. Slovenský tenista Martin Kližan neuspel v 1. kole dvojhry na grandslamovom turnaji vo Wimbledone. Francúzovi Jeremymu Chardymu podľahol 6:3, 0:6, 3:6, 4:6. Z pätice slovenských želiezok v singli ako jediná postúpila do 2. kola Magdaléna Rybáriková po triumfe nad nasadenou desiatkou Bieloruskou Arinou Sobolenkovou. Kližan hneď v úvodnom geme stratil podanie a Chardy sa po potvrdení brejku ujal vedenia 2:0. Najlepší slovenský singlista však potom získal päť gemov za sebou a získal prvý set. Druhé dejstvo bolo v réžii Chardyho, ktorý trikrát zobral Kližanovi servis a uštedril mu "kanára". Aj tretí set získal vo svoj prospech Francúz vďaka brejku v šiestom geme. Na začiatku štvrtého dejstva odskočil Chardy na 4:2 a zápas už dotiahol do úspešného konca. Zakončil ho esom a vzájomnú bilanciu s Kližanom upravil na 3:2.